Мен ҳақиқатни севардим, лекин...|Оҳангарон ҳаёти - Жизнь Ахангарана\nМен ҳақиқатни севардим, лекин…\nШу кунларда ижтимоий тармоқларда сизларнинг навбатдаги иғвогарлигингиз ҳақида айтиб қолишди. Касбим тақозосига кўра, шунингдек, гап бугун мен фаолият кўрсатаётган ҳудудга доир бўлгани учун тобора бардавом бўлаётган қутқуларингиз баёнини ўқиб чиқдим. Тошкент вилоятидаги, сизнингча, мисли кўрилмаган “хўрлик” ҳақида завқ-шавқ билан ҳикоя қилганингизни англагач, ғазабим қайнади.\nХуллас, тақдир тақозоси билан бугун бевосита сизлар “жўшиб” қаламга олган жараённинг ичида бўлганим учунми, баъзи эътирозларни айтишни жоиз билдим. Аслида-ку, мақсадингиз нақадар жирканч эканини мақолаларингиз сарлавҳасиданоқ билса бўлади. Қизиқ, ақалли биронтаям позитив, мўътадил моҳиятли сарлавҳангиз йўқ экан. Бири-биридан совуқ ва тутуриқсиз сўз ўйинлари…\nМақсадга ўтишдан бурун, яна бир мулоҳаза. Жаноб аноним муаллиф! Табиийки, бу оламда барча кимгадир ва ёки қандайдир маслакка хизмат қилади. Ўйлайманки, сиз ҳам мақола ёзаётганда, албатта, давлатга хизмат қилаётганингизни, тарихий Ватанингизда кучли фуқаролик жамияти, демократик тузум учун курашаётганингизни, қўйинг-чи, адолат пешвоси эканингизни хаёл қилган бўлсангиз эҳтимол… Ва мен ҳам виждон амри билан ушбу эътирозни ёзаётганимда жонажон Ватанимга, ҳақиқатга хизмат қилаяпман, деб ўйлаяпман. Қарангки, ҳақиқатга хизмат қилиш тушунчаси сизу менинг онгимда турлича жилва қилаяпти. Аммо нишонимни, исму фамилиямни аниқ кўрсатиб, жараённинг ичидан туриб ёзаётган жавобимни ўқигач, минбаъд ўйлаброқ қалам тебратасиз, деган умиддаман.\n“Озодлик”чилар ёзган мақолада шундай сўзларни ўқиймиз: “Тошкент вилоят, Оҳангарон туман электр тармоқлари корхонаси қарзи бор истеъмолчиларга, агар пахта теримига чиқмаса, электр таъминотини узиш билан таҳдид қилмоқда. Бироқ қарздор хонадонлар электр таъминотини узиш учун мутахассислар етишмаяпти – улар ҳам пахтада”.\nИзоҳ: Мағзава. Устоз журналист Аҳмаджон Мелибоевнинг таъбири билан айтганда, ҳатто мағзава сифатида ҳам, сифатсиз мағзава.\nБиринчидан, бу ҳақда туман электр тармоқлари корхона раҳбари Баҳром Маматов билан суҳбатлашганимда (агар сўрасаларингиз, аудиофайлни юборишим мумкин), сизлар ёзган матнни ўқигач, бу инсон, ишонасизми, қаҳқаҳа отиб кулди. “Бу қандай чўпчак, тентак эмасми булар?”, деди. Ўша мақолада қайд этилишича, туманда ҳозир икки юз нафар атрофида электрдан қарздорлар бор эмиш. Аслида, бу рақамлар хато. Ва яна бир жиҳати борки, агар лозим кўрилса, бир хизматчининг ўзи кун давомида барча қарздорларни таъминотдан узиши мумкин. Аммо бу ерда мавжуд қарздорликнинг миқдори, тўловлар санаси, узлуксизлиги, оиланинг имконияти инобатга олинаяпти. Айтганча, истеъмолчини таъминотдан узиш шунчаки, бир одамнинг азму қарори билан бўладиган жараён эмас. Бунинг учун етарли асослар ва МИБнинг, баъзи ҳолларда суднинг аралашуви керак бўлади. Хуллас, олисдаги ҳамкасблар, мен сизга туман электр тармоқлари корхонаси раҳбарининг телефонини тақдим қиламан. Интервью олмоқчи бўлсангиз, марҳамат, касб этикасига амал қилиб, аввал ўзингизни таништириб, мақсадингизни айтиб, кейин муомала қилингки, холислигингизга шубҳа қолмасин.\nМарҳамат: Баҳром Маматов, Оҳангарон тумани электр тармоқлари корхонаси раҳбари – +99890-323-89-35.\nАйтганча, бордию, бу инсон билан суҳбатлашишга журъат қилсангиз, бир гапни ёдда тутинг. У сизлар каби ҳар сўздан минг бир маъно чиқариб, жимжимадор жумлаларда гапирмайди. У юртимиз келажаги учун хизмат қилаётган минглаб, миллионлаб ватандошларим каби оддий, жайдари равишда сўзлайди. Сиз эса унинг гапларини қайчилаб, маънолар ўйини қилишни хаёлингизга ҳам келтирманг…\nИккинчидан, бу ерда гапни чувалаштириш бор, ёлғон аралашган. Чунки Оҳангаронда пахта йиғим-теримига ҳашарчи жалб қилиш жараёни сизлар айтгандек эмас, бошқача услубда олиб борилаяпти. Мен ҳам туманда аҳоли билан уйма-уй юриб, мулоқот қилиш бўйича тузилган ишчи гуруҳлардан бирининг аъзосиман. Деярли ҳар куни кечаётган бундай мулоқотларда хонадонларда бўлиб, турли масалаларда, хусусан, коммунал тўловдан қарздорлик борасида ҳам суҳбатлашаяпмиз. Бу ишчи гуруҳ фақат пахтага теримчи жалб қилиш масаласи билан шуғулланади, десалар туҳматдир. Биз одамларнинг жорий ҳаёт тарзи, яшаш шароити, давлат миқёсидаги турли тадбирларга муносабати, кайфиятини ўрганамиз. Аниқланган муаммолар секторлар кесимида шу куннинг ўзида туман ҳокимига етказилади.\nПахта масаласига келсак, дарҳақиқат, коммунал тўловдан қарзи бор айрим фуқароларга пахта теримида иштирок этиш тавсия қилинаяпти. Бироқ улар ким – гап шунда. Уларнинг баъзилари қарздорликни узиш имконияти бўлмаган вақтинча ишсизлар, яна баъзилари оз миқдорда қарздорлиги бўлса-да, ойлар давомида кам таъминланганлигию бечораҳоллигини пеш қилиб, тўламай келаётганлардир. Нима десангиз денг-ку, лекин бу ўринда уларни теримга тарғиб қилиш ғояси адолатли, деб ҳисоблайман! Эътибор беринг, мен ТАРҒИБ қилиш дедим. Яъни, ҳокимият одамларни мажбурламаяпти, вазиятдан чиқишга йўл топиб бераяпти. Икки томоннинг келишуви билан бўлаяпти бу. Ваҳоланки, теримчиларни пахтазорга олиб бориш, техника харажатлари, озиқ-овқат… Эҳ-ҳе… буларнинг бари қанчага тушишини ўйлаб кўраяпсизми?\nТошкент вилояти бу йил теримни кеч бошлади. Етилган кўсаклар тўла очилиб, чаноқлар лўппи бўлгач, теримчилар пайкалга оралади. Ҳозирги кунда жадал давом этаётган биринчи терим жараёнида одамларда оила даромади учун пул ишлаб олиш имконияти борлигини, пахта терими аллақачон мажбурий меҳнат эмас, даромад манбаига айланиб улгурганини тушунасиз, деб ўйлайман.\nСизда кўз борми, жаноб?\n“Ҳақиқат жараёндир”, дейди фалсафа илми. Терим машиналари нега камлиги, қўл меҳнатига талаб юқорилиги каби омилларни олайлик. Буларга жавоб беришнинг ҳам мавриди келар. Бу йил Ўзбекистон тамомила янгича сиёсат олиб борганини, норматив-ҳуқуқий ҳужжатлар базаси мазмунан янгиланаётганини инкор этмассиз? Фермерлар билан ишлаш ҳам энди бошқача тарзда йўлга қўйилаяпти. Мен ўйлайманки, бу йилги пахта ҳосили йиғим-терим кампанияси билан фермерларнинг ўзи ташкилий жиҳатдан шуғулланиши, ҳашарчи ёллаши учун вазият, ҳуқуқий замин тайёрлашга вақт етишмади. Лекин давлатимиз шундай қадам ташладики, кейинги йиллардан бошлаб, ер эгасининг ўзи давлат олдидаги ҳар қандай мажбуриятининг ижроси учун шахсан жавоб беради. Даромадини мустақил тасарруф этиш имконияти берилган фермер учун бу муаммони ҳал қилиш, одамлар билан мустақил келишувга эришиш, терим нархини белгилаш учун асослар етарли бўлади. Англаяпсизми, мана шу механизмни ишга тушириш, бири-бирини тақозо қиладиган муҳим қарорларни қабул қилиш, энг муҳими, бу қарорларнинг реал манзара касб этиши, одамлар онгига тўла етиб бориши учун вақт керак бўлади, албатта. Биз ҳозир ана ўша вақт палласидамиз.\nДалаларда мўл ҳосил бодроқдай бодраб ётганда, оппоқ пахта – шу ўзбекнинг ризқ-рўзи кузнинг омонат қуёшида сариғариб бораётганда, сизнингча, давлат нималар қилиши керак эди?\nЯна бир далил. Одамларга вазиятни тушунтирганимизда, жараёнга ҳисса қўшишга чорлаганимизда, ҳосилни нест-нобуд бўлишига йўл қўймасликни сўраганимизда: “Ватан нима ишга буюрса, розиман” деганлар бўлди… Баъзида оддий инсонларнинг – уй бекаси, уста, новвой, темирчиларнинг Ватанпарварлигини кўриб, тўлқинланиб кетади одам. Ишонинг, бу воқеалар сиз аянчли манзара ясаган Оҳангаронда, айни шу кунларда, шу соатларда бўлаяпти.\nТўғри, айрим вазиятлар бор, умумий ҳолат бор. Мен айтаётган гаплар умумий манзарага тааллуқли, сизга “холис” ахборот узатган шоввознинг айтганлари айрим вазиятлар учун тўғридир. Лекин, эътибор беринг, туман ҳокими, аҳоли билан дағал оҳангларда, мажбурлов усулида суҳбатлашган ходимни эшитса, шу заҳоти керакли чораларни кўраяпти.\nАбдулла Қодирийнинг “Меҳ-робдан чаён” романида шундай эпизод бор. Анвар мирзо дор остида (эшефотда) турибди. Соф-дил йигитни туҳматлар билан шу ерга келтирган Абдураҳмон дом-ла хунук тиржаяди. Анвар Мирзо ҳам унга қараб кулимсирайди. Анвар мирзо унга қарата сўз айтади. Бу сўзнинг мазмуни шундайки, мана, домла, мен сизнинг қутқуларингиз билан бугун дор остида турибман. Аммо сиз ҳам, мен ҳам куламиз. Аммо менинг кулгимда адолат бор, сиз титрайсиз. Биласизми, нимага? Чунки, виждон роҳатда… Сиз ҳам, муҳтарам муаллиф, виждонингиз билан обдан гаплашиб кўринг-чи, бугун ўз Ватанида хотиржам яшаётган миллионлаб юртдошларимизнинг қалбидек, сизда ҳам руҳан осойишталик, кўнгил мувозанати, виждон роҳати бормикан?..\nФисқу фасоднинг чеки бўладими?\n“Озодлик”чилар ёзган мақолада яна шундай сўзларни ўқиймиз: “Оҳангарон туман электр тармоқлари корхонаси раҳбарларидан бири шу туманда истиқомат қилувчи фуқаронинг хатида келтирилган маълумотларни тасдиқлади”.\nИзоҳ: Қандай хат? Қайси раҳбар? Раҳбар айнан нима деган? Унинг сўзлари балки нотўғри талқин қилинган, орага фисқу фасод аралашгандир? Умуман, журналист фактсиз гапирмаслиги керак, деб ҳисоблайман. Мақолаям шунақа паст савияда ёзиладими? Гапнинг давомини кўринг, мақолада мутасаддининг жавоби айнан қандай экани кўрсатилмайди-да, “муштипар” шикоятчининг хатидан иқтибос келтирилади:\n“Энди Оҳангаронда электр энергияси узиладими? Халқда нима айб? Оҳангаронда ҳеч қачон бунақа электр танқислиги бўлмаган”.\nНималар деяпсиз, жаноб? Оҳангароннинг қаерида электр танқислиги бор экан? Айрим қарздорларга МИБ томонидан, ўрнатилган тартибда, чора кўрилаётган бўлса, туман миқёсида электр танқис, деб айюҳаннос солишга қандай ҳуқуқ бор сизда? Қани асос, қани мантиқ, қани адолат?\n“Озодлик”чилар ёзган мақолада яна шундай сўзларни ўқиймиз: “Туман электр тармоқлари корхонасининг исми айтилмаслиги шарти билан саволларга жавоб берган вакили пахтага чиқмаган абонентлар электр таъминотидан узилаётганини тасдиқлар экан, “Бир ярим, икки, уч миллион сўм қарзи борларни узяпмиз”, деди”.\nИзоҳ: Бу ердаги қитмирлик ва журналистнинг айёрлигини кўрингки, туман электр тармоқлари мутасаддисининг пахтага чиқмаган абонентлар электр таъминотидан узилаётгани борасида нима деганини келтириб ўтмайди-да, гапнинг бошқа қисмини ҳавола қилади: “Бир ярим, икки, уч миллион сўм қарзи борларни узяпмиз”. Кўраяпсизми, қандай тубанлик бор бу ерда. Ҳой банда, эҳтимол улар ўз ишини қилаётган, қарздорларга чора кўраётгандир? Йўқ. “Мухбир”га бу жиҳати аҳамиятсиз. Муҳими, айёрлик билан шубҳали, провакацион мулоҳазасини айтиб олса, бас… Кечирасиз, бунақаси кетмайди. Мухбирмисиз, марҳамат қилиб, этикетга амал қилинг, асослар тўла бўлсагина респондентнинг у ёки бу масаладаги қарашларини тақдим этинг.\nМақолалардаги қолган гап-лар эса кўнгилни айнитар даражада тутуриқсиз, юзаки сўз ўйинлари. Баъзи даққи гапларига эса юқорида қисман жавоб бериб ўтганимиз учун, бир кинода айтилганидек, “Давлатни жуни билан ўзингнинг жунингни аралаштирма!”, дегим келади. МИБ ўз ишини қонун доирасида бажаради ва унинг пахтага алоқадорлиги, аввалги ўринларда айтганимиздек, баъзи истисно вазиятларгагина тааллуқли, холос. Яъни, агар қарздор ишсиз бўлсаю, пахта теримида қатнашиб, қарзини маълум қисмини узишга имкон сўраса, бунга рухсат берилади. Бу ерда ижтимоий адолат борлигини қандай инкор қиласизлар, жаноби “адолатпарварлар”?\nМуаммо санаган эмас, уни ҳал қилган марддир!\nБиз эътироз билдираётган мақоланинг муаллифи “Муаммони ҳал қилиш воситаси – муаммо”, дея заҳарханда қилади. Муаллиф бу билан коммунал тўловларни ундириш муаммоси пахтага теримчи жалб қилиш муаммосини ҳал қилишда восита бўлаяпти, демоқчи.\n“Озодлик” радиоси ўзбек хизматининг бундай тактикалари таниш. Улар томонидан ёзилган сафсаталарни аввал ҳам тармоқларда, касб тақозосига кўра, бир-икки ўқиганим бор. Касбим журналист бўлгани учунми, маҳоратини, истеъдодини нохолис ўй-хаёлларга алмашган, хусусий ғояларини одамлар тилидан тасдиқлатиб олишга уринганларни икки-уч жумласиданоқ дарров танийман. Гапнинг негизи, илдизи қаерда эканини чамалаб кўраман.\n“Муаммони ҳал қилиш воситаси – муаммо” деган тезиснинг ғарази, ўқувчи миясига чуқур ўрнашадиган жиҳати шуки, бир қарашда сўзлар ҳақиқатдек туюлади. Эътибор беринг, кишилик жамияти тарихидаги исталган ижтимоий-сиёсий воқеликка нисбат берилса, мос тушадиган бу универсал тезис теримчи ва коммунал тўловлар мавзусига тиқиштирилаяпти. Ақлли одамлар, манипуляторларнинг қўлланмаларидан хабардор, ҳушёр дўстлар, бу ўринда, инсонлар онгида пўртана, ғалаён, норозилик пайдо қилишда универсал тезисдан устамонлик билан фойдаланилганини дарров тушуниб оладилар. Лекин улар киши онгида портлайдиган бомба тариқасида айтган ғоялари донишманд ўзбек халқининг минг йиллар аввал айтган: “Қарс икки қўлдан чиқади”, деган эзгу мақолини қўпол ҳамда жирканч мақсадга йўналтирилган варианти эканини билиб қўйишса, дейман.\nМасалага реал қаралса ва холис кўз билан синчиклаб текширилса, “Муаммони ҳал қилиш воситаси – муаммо” деган умумий қараш алдамчи экани аён бўлади. Ўзбекистонда, хусусан, Оҳангарон туманида ҳам фаросатли одамлар фаолият юритишади. Улар ҳам зиммасидаги бурч ва вазифаларини адо этиш учун барча имкониятларини ишга солаяпти. Тўғри, биз сизлар истагандек жудаям “демократлашиб” кетмаганмиз. Бир йилда 33 марта қурол алмаштирадиган, кейин бегуноҳ одамларни пешайвонидан тариллатиб, ўққа тутадиган Стивен Педдоклар, юзлаб ёш болаларни шафқатсизларча ўлдирадиган Брейвикларга эркинлик берадиган қонунлар ишлаб чиқмадик (ва бундай бўлмайди ҳам). Балки, шундан жаҳлланаётгандирсиз?\nАйтганча, яқинда эшитиб қолдим. Норвегияда жазо муддатини ўтаётган жаноб Брейвик қамоқдан туриб, баёнот берибди. Эмишки, у мемуар (қамоқда) ёзаётганда ручкаси бармоғини қавартирибди. Энди у қамоқдан туриб шу ручка ишлаб чиқараётган фабрикани судга берармиш??? Натижаси нима бўлган – билмадим. Ўшанда уни қамоқхонадаги хоналарининг сурати илова қилинганди. 5 юлдузли бўлмаса ҳам, 3 юлдузли меҳмонхонадан фарқи йўқ. Мана, сизлар ёқлайдиган демократиянинг оқибати! Маслаҳатим, сизлар ҳадеб пахта мавзусига ёпишмасдан, жаноб Брейвикнинг жорий аҳволи, соғлиғи, инжа бармоқлари нақадар оғриб қолгани ҳақида батафсилроқ мақола ёзинглар. Ахир, сиз каби касбига хиёнат қилган, асл инсоний ахлоқни унутган журналистларнинг “хизмати” билан бугун гейлар, Брейвиклар дахлсиз қаҳрамонларга айланиб улгурди…\nЯна бир реал манзара. Ўзбек халқи пахтадан жирканмайди. Уни теришда иштирок этишни эса, қандай тушунтирсам экан, баъзида қўмсайди одам. Бу қуллик, тобелик ва ёки бошқа нарса эмас, миллий бойлигимиз ва йиллар давомида давлатнинг даромад манбаи бўлиб келган маҳсулотга меҳр, деган бўлардим. Пахта тарихда ўзбекнинг бошига фақат кулфатлар келтирган деган янглиш тасаввурлар халқнинг фикри эмас, яккам-дуккам учрайдиган издош-ларингизнинг қутқуси, холос…\n“Бешинчи колонна” билан ким курашади?\n“Орамиздан сотқин чиқмаса, бизни ҳеч ким енга олмайди”, деган эди ўз вақтида биринчи Президент. Сизларга кимлар ва қандай мақсадда ахборот бераётганию, қай сабабга кўра туман раҳбарияти атрофида ажиотаж пайдо қилаётгани ҳам тушунарли. Чунки уларнинг ҳақиқатталаблик рутбасига бурканган ифлос башарасини мажлисларда, турли тадбирларда, идоралар йўлакларида кўраман. Улар ўз хизмат вазифаларини тўлақонли бажара олмагани, буни астойдил хоҳламагани учун йиғинларда раҳбардан ҳақли танқидлар эшитганча, гезариб ўтиради. Сўнгра, йиллар давомида ўзи хон, кўланкаси майдон бўлиб келган ўшалар “язувчи” дея қозонган номини ўртага қўйиб, жон сақлашини аллақачон тушунганман. Ва бунинг отини шантаж дейдилар.\nҲазрат ибн Синода шундай сатрлар бор:\n“Бир дўстим дўст бўлди\nБас энди, дўст эмас,\nу маним билан.\nМорга қўнган пашша\nтенг ғаним билан…”\nАслида, мана шундай каслар ҳокимиятни халққа қарама-қарши қўйиш билан шуғулланадилар. Нега шундай бўляпти? Чунки Ўзбекистоннинг янги раҳбарияти мамлакатни жадал ривожлантириш йўлида умумий сафарбарлик эълон қилди. Қабул қилинаётган ҳар бир ҳуқуқий ҳужжатнинг ижроси бўйича жуда катта ҳажмда иш олиб борилаяпти. Бу эса қуйи бўғинлардаги раҳбарлардан янгича иш олиб боришни, тезкорликни, шахсий масъулиятни талаб этаяпти. Бугун туман, шаҳар ҳокимининг иш вақти шу қадар тиғизки, уларни бирон маротаба дам олиб, чақчақлашиб ўтирганини кўрмадим.\nБугун давлатимиз, айниқса, энг қуйи тизимларда бемалолхўжа, танбал, қўлидан иш келмай, иғво билан шуғулланадиган раҳбарларга эмас, талабчан ва ижрочи кадрларга муҳтож. Айнан шундай кадрларгина мамлакатни янги босқичга, даврга олиб чиқишга қодир. Шукрки, бундайлар бор, жуда кўп… Сизлар билан ош-қатиқ бўлган айримлар эса ана ўша босимга, талабчанликка чидай олмаганлар, мустаҳкам ўрнашган жойидан қўзғалишни истамаётганлардир.\nМаълумки, жаҳон сиёсатида “Бешинчи колонна” деган ибора бор. Бу иборанинг маъноси – душманнинг ҳар қандай яширин агентлари (диверсантлар, саботажчилар, айғоқчилар, террорчилар ва бошқалар) демакдир. “Бешинчи колонна” атамасининг муаллифи Испаниядаги фуқаролик уруши давомида миллатчилар қўшинига қўмондонлик қилган генерал Эмилио Моле бўлиб, у 1936 йили радио орқали Испания пойтахти аҳолисига мурожаат қилар экан, ўз ихтиёридаги тўрт ҳарбий колоннадан ташқари, Мадриднинг ўзида ҳал қилувчи дақиқада душманга ичкаридан зарба беришга тайёр “бешинчи колонна”си борлигини айтади. Миллатчиларнинг “Бешинчи колонна”си шаҳарда саботаж, шпионаж ва диверсиялар билан шуғулланган.\nБугун хориж “холис” ОАВсига ўз “дард”ини достон қилаётган баъзи фуқароларимизни – фаришта ролини ўйнаётган истеъдодсиз актёрларни ҳам сира иккиланмай, “бешинчи колонна” дегим келади. Чунки мамлакатимизда ТВ, матбуот, интернет нашрлари орқали фуқароларнинг ҳақ-ҳуқуқлари, эркинликлари дадил ҳимоя қилинаётган вазиятда, четдан паноҳ излаш нега керак бўлиб қолди экан?..\nОҳангаронда бугун аҳвол қандай?\nОҳангарон мисолида айтадиган бўлсам, бизнинг газетамизда ҳам сизларнинг тахмину тусмолингиз, фисқу фасодингиздан фарқли равишда, асослироқ, ҳаққонийроқ, аниқ манзилга йўналган танқидий материаллар жуда кўп эълон қилинаяпти. Танқидий руҳни, очиқ-ошкора муҳитни, аввало, туман ҳокимининг ўзи талаб қилаяпти. Маънавият ва адабиёт иши шу кеча-кундузда ҳар қандай соҳадан юксакда турибди! Куни кеча, шу пахта мавзуси қайнаб турган паллада, туман ҳокими, шаҳар ҳокими, ўринбосарлар ҳудуддаги 200 дан зиёд оилаларга бепул китоб тарқатишди. Ҳаммаси бадиий адабиётлар, бири-биридан қизиқарли асарлар! Бундан ташқари, туман марказида катта кутубхона ташкил этилаяпти. Маблағ қаердан келди, дейсизми? Сизлар ҳам умрингизда бир маротаба хайрли, савоб ишни бошлаб кўринг, кейин биласиз ҳамфикрлар ва маслакдошлар ёғилиб келишини!\nСаноат шаҳри бўлган Оҳангаронда шундай тадбиркорлар борки, суҳбатида бўлсангиз, Зотан, биз Абдулла Ориф шу йўлдан водийга ўтса, албатта, бирров меҳмонга айтиб, суҳбатида бўлишга ошиққанлар, ой сайин Ражабийлар, Зокировлар авлодини суҳбатга чорлаб, уларни мусиқа таълимини олаётган шу ерлик ёшларга ҳамнафас қилаётганлар, ижодкорларни бир дастурхон атрофига йиғиб, пойтахтдан келган катта устозлар иштирокида тез-тез мушоира ўтказиб турадиганлар, газетанинг нашр вақти 15 дақиқага кечикса, қўнғироқ қилиб, нега шундай бўлаётганини сўрайдиганлар – оҳангаронлик зиёлилар ҳақида гапираяпмиз.\nМен келажакни ана шу инсонлар, қалби Ватан, дея ёниб турган фидойи зиёлилар нигоҳида кўраман. Аммо бугун ўз қилмишлари учун ҳокимдан дакки эшитиб, халқ ичида шарманда бўлиб, эртасига “Озодлик”дан юпанч излайдиган ношудларнинг даври ўтган, дейман. Билиб қўйишингизни истардимки, Оҳангаронда шамол қаёқдан эсаётганини илғаб оладиган, асл манзара билан бўҳтонни фарқлайдиган журналистлар жуда кўп. Барот Исроил, Абдишукур Наврўзов, Нурали Абдурасулов, Қудрат Одинаев, Зарифа Эралиева, Неъмат Душаев сингари забардаст ижодкорлар мактаб яратиб кетган ўзига хос ижодий устахона бор. Биз тумандошларимизни, бутун Ўзбекистон аҳлини ҳудуд ҳақидаги иғво, туҳматингиз билан заҳарлашингизга асло йўл қўймаймиз.\nМазкур мақола аввалида “Озодлик” радиосида Оҳангарон ҳақида эълон қилинган мақолаларнинг сарлавҳасини ўқишнинг ўзи кўп хулосаларга асос бўлишини айтган эдим. Сўз қуруқ бўлмаслиги учун айримларини келтириб ўтаман: “Ҳукумат теримга чиқмаганларга электрдан узиш ёки томорқасини тортиб олиш билан таҳдид қилмоқда”, “Ҳокимлар Бош вазирни саботаж қилмоқдами?”, “Оҳангаронда 2 йилдан буён эмланмаган чорва оқсимга чалинди”, “Цемент заводи тегирмони икки ишчини эзиб ташлади”, “Оҳангарон конидан топилган олтин изловчилар жасади 13 тага етди”, “Ҳокимиятлар пахта теримчиларининг паспорт нусхаларини талаб қилмоқда”.\nМуҳтарам холис “Озодлик”чилар учун ғоятда характерли сарлавҳаям бор: “Ангренда ўзини эркак билган гермафродит эркак сифатида тан олинмади”. Бу мақолада фуқаролик ишлари бўйича Оҳангарон туманлараро судида кўрилган масала ҳақида гап кетади. Аммо мухбирнинг позицияси, нимани ва қандай тарзда ҳимоя қилаётганини, уларнинг маслагини бир ўйлаб кўринг…\nСўзим якунида, ҳасад ва иғвога ташна нигоҳларингизни дунёнинг айрим давлатларида мавжуд қурол-яроғ савдоси эркинлигининг оқибатлари, бир жинсли никоҳлар, аксарият давлатларда террористик ташкилот деб тан олинган уюшмалар, партияларнинг штаб-квартираси нима учун дунёга демократия экспорт қилаётган шаҳарларда жойлашгани сингари масалаларга қаратишингизни, шулар ҳақида таҳлилий, холис мақолалар ёзишингизни сўрайман. Бир юзи билан терактларга қарши курашиб, иккинчи юзи билан уларга иссиқ қучоғидан жой бераётган давлатлар ҳақида кескин танқидий мақолалар ёзинглар, жаноблар…


ФҲДЁ органларининг никоҳи бекор қилинган ҳолатлар бўйича 2019 йил статистикасида ажралишлар сони 23000 га етган. Шу даврнинг ўзида 195 мингта никоҳ қайд этилган.\nТОШКЕНТ, 26 дек – Sputnik. Ўзбекистонда ажралишлар сони бўйича жорий йилда 23000 та ҳолат қайд этилган. Бу ҳақда Адлия вазирлигининг ахборот хизмати маълум қилди.\nПресс-служба Минюста Узбекистана\nТаъсирли видеоролик: оиланинг бузилиши – фарзанд учун энг оғир зарба\nМаълумотга кўра, ФҲДЁ органларининг никоҳи бекор қилинган ҳолатлар бўйича 2019 йил статистикасида ажралишлар сони 23000 га етган. Шу даврнинг ўзида 195 мингта никоҳ қайд этилган.\nХўш, бу даражада кўрсаткичнинг қайд этилишига қандай сабаблар асос бўлди?\nСавол юзасидан Вазирлар Маҳкамаси ҳузуридаги “Оила” илмий-амалий тадқиқот маркази директори ўринбосари Дилдора Каримова шундай дейди:\nБиз ажримлар сабабларини тўрт йўналишга бўлиб ўргандик. Чунки асосан ажримларни шу йўналишлардаги сабаблар келтириб чиқараётганини аниқладик. Биринчидан психологик жиҳатдан сабаблар ўрганилганда, аввало оиладаги доимий низоларнинг сабаб бўлиши, оила аъзоларининг эр-хотин муносабатларига доимий аралашуви, эр ва хотин ўртасида ҳурматнинг йўқлиги туфайли ажрим юзага келади.\nИккинчи тур сабаби эса маънавий-ахлоқий тарбиянинг сустлиги, хиёнат, аёлга нисбатан зўравонлик, унга ҳаддан ортиқ юмушлар ва мажбуриятларнинг юкланишидир.\nУчинчи сабаби, оиланинг моддий ҳолати бўлиб, етишмовчиликлар, оиладаги уй-жой шароитининг қониқарсизлиги, эркакнинг оиласини моддий таъминламаслиги, меҳнат миграцияси яъни эр ёки хотиннинг чет элга кетганлиги ва оиласи билан алоқани узгани туфайлидир. Оила бузилишининг охирги сабабларидан бири эса бу соғлик ва ногиронликка боғлиқ бўлган муаммолар ва бефарзандликдир.\nАйтиш жоизки, ҳар бир ҳудуднинг ўзига хос ажрим сабаблари мавжудлиги сабабли, фоиз даражасида ҳам статистика кўрсаткичлари турлича. Бироқ, республика бўйича 50 фоиздан кўпроқ ажримларни оиладаги доимий низолар ташкил этиши тасдиқланди.


Жаҳон чемпионати: Шунқор ва Шоҳруз финалдан қуруқ қолди\n25 ноябрь, 2016, 20:02\nРоссиянинг Санкт-Петербург шаҳри мезбонлик қилаётган бокс бўйича ёшлар ўртасидаги жаҳон чемпионатида ярим финалга чиққан Шунқор Абдурасулов америкалик Марк Кастро билан куч синашди.\n56 килограмм вазн тоифасидаги жангларда муваффақиятли иштирок этиб келган Шунқор Абдурасуловдан ярим финалда омад юз ўгирди. Америкалик Марк Кастро билан беллашган ҳамюртимиз ҳарчанд урунмасин рақибига етарли қаршилик кўрсатолмади ва 0:4 ҳисобида мағлуб бўлди.\nЖаҳон чемпионати давомида ажойиб жанг усули билан мухлису мутахассислар эътиборини қозонган Шоҳруз Раҳимов ҳам финалдан қуруқ қолди.\n91 килограмм вазн тоифасида рингга чиққан боксчимиз финал йўлланмаси учун рақобатда мезбонлар вакили Владимир Узунянга имкониятни бой берди.\nҲар икки боксчимиз бронза медаль билан тақдирланади.\nЯқин соатлар ичида яна икки боксчимиз - чемпионатни кўтаринки руҳда ўтказаётган Отабек Холматов (52 кг) япониялик Хаято Тсутсуми билан куч синашса, Билолбек Мирзараҳимов (60 кг) туркиялик Нажот Экинчини синовдан ўтказади.


«Uzbekistan GTL» заводи ишга туширилди (фото)\n26.12.2021 08:41 0 1874\nҚашқадарё вилояти Ғузор туманида 25 декабрь куни «Uzbekistan GTL» заводининг очилиш маросими бўлди. Тадбирда Президент Шавкат Мирзиёев нутқ сўзлади.\n– Бугун, Янги йил арафасида ушбу қутлуғ воҳада мамлакатимиз саноатида яна бир ёрқин саҳифа очаётган тарихий воқеага гувоҳ бўлиш барчамизга чексиз қувонч бағишлайди. Бундай улкан мажмуанинг қурилиши кейинги йилларда саноат ривожини янги босқичга олиб чиқиш бўйича амалга ошираётган сиёсатимиз натижаси, десак, тўғри бўлади, – деди давлатимиз раҳбари.\nУшбу завод мамлакатимизда ва умуман минтақамизда нефть-газ-кимё саноати соҳасидаги энг йирик корхонадир. Мажмуада йилига 3,6 миллиард метр куб табиий газ қайта ишланиб, қиймати 1 миллиард доллардан зиёд бўлган 1,5 миллион тонна тайёр суюқ маҳсулотлар ишлаб чиқарилади. Жумладан, 307 минг тонна авиакеросин, 724 минг тонна дизель ёқилғиси, 437 минг тонна нафта, 53 минг тонна суюлтирилган газ тайёрланади.\nУшбу маҳсулотлар ҳисобига, йилига 500 миллион долларлик импорт ўрни қопланади, 200 миллион долларлик экспорт ва 2 триллион сўмлик солиқ тушумлари таъминланади.\nНатижадорлик жиҳатидан айтганда, бу ерда табиий газ 3 баробар юқори қийматли тайёр маҳсулотларга айлантирилади. Хусусан, авиакеросин жуда тоза ва сифатли бўлиб, энг замонавий самолётларга мўлжаллангани учун унга ҳамиша талаб бор. Заводда ишлаб чиқариладиган дизель ёқилғиси ҳам камида Евро-6 стандартларига мос бўлади. Бу маҳсулотлар мамлакатимиздаги логистика марказларини ривожлантириш ва авиация хабларини ташкил қилишга мустаҳкам замин яратади.\nХалқаро энергетика агентлиги ҳисоб-китобларига кўра, GTL маҳсулотларини ишлаб чиқариш 2030 йилга бориб 2 баробар ўсади. Шу боис янада юқори қўшилган қийматли бошқа турдаги маҳсулотлар ишлаб чиқариш ҳам режалаштирилган. Жумладан, завод негизида алкил-бензол, бутен ва гексен, синтетик мойлар, малеин ангидрид, эмульсион қўшимчалар, катализаторлар каби маҳсулотлар ишлаб чиқариш бўйича қиймати 620 миллион доллар бўлган 6 та лойиҳа амалга оширилиши мўлжалланган. Бу ярим тайёр маҳсулотлар кимё ва маиший кимё, текстиль, чарм ва мебель, қурилиш материаллари ва электротехника каби соҳаларда кенг қўлланилади.\nПрезидентимиз бугунги кунда бутун дунё «яшил иқтисодиёт»га ўтаётгани, савдо-сотиқда шу борада талаблар қўяётганини қайд этди. «Uzbekistan GTL» маҳсулотлари эса жаҳондаги энг юқори экологик талаблар ва стандартларга тўлиқ жавоб беради. Бу ерда тайёрланадиган синтетик ёқилғи анъанавий ёқилғиларга нисбатан 40 фоиз кам чиқинди ва зарарли газ ҳосил қилади. Бунинг ҳисобидан, йилига 13 минг 500 тонна зарарли газларнинг ҳавога тарқалишига йўл қўйилмайди.\n– Завод ишга тушганидан кейин жами 1 минг 300 та мутахассис юқори даромадли, доимий иш ўрнига эга бўлади. Мени қувонтирадигани, завод қурилишида қатнашган мутахассисларнинг қарийб 80 фоизи ўзимизнинг маҳаллий кадрлар, янгича ишлашга чанқоқ ёшлар. Бу тажриба келгусида мамлакатимизда янги саноат объектларини ўз кучимиз билан барпо этишда албатта жуда керак бўлади.\nБу ёшлар – Янги Ўзбекистон ёшлари. Улар миллий саноатимиз равнақига муносиб ҳисса қўшиб, бу йўлда «олтин фонд»имизга айланади, – дея таъкидлади Шавкат Мирзиёев.\nЎқув дастурларини замонавий талаблар асосида қайта кўриб чиқиш, талабалар амалиётини шу заводда ташкил этиш бўйича кўрсатмалар берилди.\nМаросимда «Uzbekistan GTL» заводининг техник директори Марсель Юрген Краузе, «Hyundai Engineering» компанияси президенти Ким Чанг Хаг, «Газпромбанк» бошқаруви раиси ўринбосари Алексей Матвеев, «Air Products and Chemicals» компанияси президенти Сейфи Гасемий сўзга чиқиб, янги заводнинг аҳамиятини қайд этди.\nМеҳнат фахрийлари, ишчиларнинг ота-оналари мамлакатимизда инсон қадрини улуғлаш тамойили шу лойиҳа мисолида намоён эканини таъкидлаб, давлатимиз раҳбарига миннатдорлик билдирди.\nИкки янги мажмуа нафақат ўзининг маҳсулоти орқали, балки бошқа саноат соҳаларида 100 миллион долларлик бутловчи ва эҳтиёт қисмлар учун бозор шакллантиради.\n– Бу лойиҳалар Ўзбекистонда янги саноат даврини яратиш йўлидаги илк йирик қадамларимиздан биридир. Ишончим комилки, сизлар билан бирга келгусида бу борада иқтисодиётимиз ривожига улкан ҳисса қўшадиган, унинг рақобатбардошлигини мустаҳкамлайдиган яна кўплаб йирик лойиҳаларни муваффақиятли амалга оширамиз, – деди Президент.\nДавлатимиз раҳбари янги корхона қурилишига тамал тоши қўйди.\nШу билан Президент Шавкат Мирзиёев Қашқадарёга сафарини якунлаб, Тошкент шаҳрига қайтиб келди.\nИқтисодиёт 27/12, 11:37\nБиринчи ягона газ-кимё кластери — МДҲ мамлакатлари орасида ягона мажмуа (видео)\nСиёсат 25/12, 15:48\n«Журналистларгаям иш йўқмикин?»


Рўзиқул Бердиев: "Вазиятга реал қараймиз, биз айни пайтда кучли учликка киришга қодир эмасмиз" / CHAMPIONAT.asia\nРўзиқул Бердиев: "Вазиятга реал қараймиз, биз айни пайтда кучли учликка киришга қодир эмасмиз"\n26 май 22:10\nСуперлига 10-тур доирасидаги "Насаф" - "Локомотив" (0:1) учрашувидан кейин "аждарлар" бош мураббийи Рўзиқул Бердиев ўз фикрларини билдириб ўтди.\n- Бугун тажриба ўз сўзини айтди ва ҳал қилувчи ролни ўйнади. "Локомотив" тажриба эвазига ғалаба қозонди. Шунга қарамасдан футболчиларимиз охиригача курашишди. Тўғри, ҳаяжон сезилди. Лекин жамоамиз кучли рақиб қаршисида ёмон кўринишмади. Агарда яратилган вазиятларни голга айлантирганимизда, унда натижа ҳам қониқарли бўларди. Абдухолиқовнинг голидан аввал Рашидхонов ўз имкониятинидан унумли фойдаланганида, ҳаммаси бошқача бўлиши мумкин эди. Футболдаги сен урмасанг, сенга уришади қоидаси амалда руй берди. Ўйлайманки, таркиб буткул янгилангани, ёшарганига қарамасдан жамоамиз чизгисидаги ўйинни сақлаб қолишга эришдик. "Локомотив" билан ҳам тенгма-тенг ўйнадик. Бугунги ўйин учун футболчиларга миннатдорчилик билдирдим. Шунингдек, мухлисларимизга ҳам бизга билдираётган ишончи учун катта раҳмат! Айнан ишқибозларимиз бизларни ҳар доим қўллаб, бизга далда бўлишмоқда.\nВазиятга реал қарайлик, биз айни пайтда кучли учлик учун курашишга қодир эмасмиз. Таркиб буткул ўзгарди. Бир йилда тузилган жамоа билан юқори ўринлар учун курашиш қийин. Асосий мақсадимиз, ёш футболчиларнинг тажрибасини ошириш, ҳар ўйинга эса максимал ҳаракат қилиш. Юқори ўринлар учун курашиш эса ниҳоятда қийин бўлади. Балки иккинчи даврада таркибга тажрибали футболчилар қўшилса, ёки легионерлар келса, балки вазият ўзгариши мумкин.\nБиз асосий таркибни йўқотганимизга қарамасдан, ўзимизнинг услубдаги, имзоимиз остида футболни сақлаб қолганимиз катта ютуқ. Буни янада шакллантири, такомиллаштиришга интиламиз.\nЛига Кубоги? Очиғи бу мусобақа бизга нима беришини билмадим. Айни дамда кўплаб футболчиларимиз ОТЖ йиғинига жўнаб кетишади. Биз эса асосий таркибга кам тушаётган ёш футболчиларга имконият берамиз. Бу мусобақа ким билан ўйнашимиздан қатъи назар ўйин амалиётисиз қолиб кетаётган футболчиларни тушириб, максимал ҳаракат қиламиз.\nИслом Кенжабоев машғулотларда жароҳат олгани боис ўйинда иштирок этолмади. Бугун унинг йўқлиги ҳам ўз таъсирини ўтказди. Чунки тезкор футболчилар орқали рақиб ҳмоясини ёриб ўтмоқчи эдик. Лекин бу баҳона бўлиб қолмаслиги керак.


Ўзбекистон Республикаси Ташқи ишлар вазирлигида Ўзбекистон ва Россия ташқи сиёсат маҳкамалари раҳбарлари Абдулазиз Комилов ва Сергей Лавровнинг учрашуви бўлиб ўтди.\nҲурматли аскар ва сержантлар, офицер ва генераллар, Қуролли Кучларимиз фахрийлари! Қадрли юртдошлар!\nЭлектр энергетикаси тармоғини ривожлантириш бўйича 2020 йил учун вазифалар муҳокама қилинди\nПрезидент Тошкент шаҳридаги янги Халқ қабулхонасини кўздан кечирди\nШавкат Мирзиёев Тошкент шаҳридаги Ўзбекистон Республикаси Президенти Халқ қабулхонасида бўлди.\nТошкентда океанариум барпо этилади\nПрезидентимиз Шавкат Мирзиёев 11 январь истироҳат боғи қурилишини кўздан кечирди.\nЎмон Султони ва халқига ҳамдардлик\nЎзбекистон Республикаси Президенти Шавкат Мирзиёев Ўмон Султони Ҳайсам бин Ториқ Ол Саид номига Султон Қобус бин Саиднинг вафот этгани муносабати билан чуқур таъзия изҳор этиб мактуб йўллади.\nЭрондаги самолёт ҳалокати бўйича нималар маълум?\nБугун тонгда Имом Ҳумайний номидаги Теҳрон халқаро аэропортида Украина йўловчи самолёти ҳалокатга учрагани ҳақида хабар берган эдик\nИлғор хорижий тажриба ҳамда синалган амалиёт асосида мамлакатимизда миллий солиқ тизими яратилди.\nЭрон – АҚШ: вазият кескинлашмоқда\nЭИИҚК Aл-Қудс махсус кучлари қўмондони генерал Қосим Сулаймонийнинг ўлдирилгани боис AҚШдан ўч олиш учун кенг режа тузди.\nЭронда йўловчи самолёт ҳалокатга учрагани муносабати билан ҳамдардлик


Тошкент "смотряшчийси" қандай ҳибсга олинди? (тўплам)\n- Тошкент "смотряшчийси" қандай ҳибсга олинди? (ўзбек тилида видео)\n- «Мой бўёқлик расм». Дина Маслова оқ-қора дунё ва «томошали судлар» ҳақида. Журналист Дина Маслова қаршилик орқали иймоннинг мустақхамланиши, ирония орқали зўравонликнинг пассайиши ва жамиятнинг янгиланиши ҳақида гапиради. (видео Настоящее время)\n- «Ўғирланган Айвазовский» махсус операцияси: расмлар Қримга қандай олиб чиқилган. Ўғирланган Айвазовский ва Шишкин. Крым.Реалии журналистлари машҳур рассомларнинг Мариуполдан олиб кетилган ва тўрт йил олдин Қримга олиб келинган расмларни кўрдилар. (Директ видеоси)\n- Потемкин ракеталари. Путиннинг Ғарбга бўлган таҳдидлари ортида нима бор? Ўзининг сайловолди мурожаатида Владимир Путин ҳарбий саноат мажмуасининг бир қатор янги ишланмаларини тақдим этган. Унга кўра, улар Ғарбни музокаралар столига ўтиришни мажбур қилади. (Директ видеоси)\n- Божхонанинг миллиардлари. «Озодлик» аввал ҳам божхонадаги коррупция ҳақида тергов ўтказган. Бироқ ваколатли идоралар бу ҳақда сукут сақлашни афзал кўрган. Бу сафар сизга жавоб йўқлиги сабабларини айтиб берамиз. (Директ видеоси)\n- Рус полицияси ўқидан яраланган ўзбек муҳожирининг бўйраги олиб ташланди. (видео)\n- «Россия ғарб дунёсидан изоляция йўлидан кетмоқда. Дипломатларнинг чиқариб юборилиши қаерга оборади. Москва ва Ғарбнинг муносабатлари бундан буён қандай ривожланиши мумкин. Бу ҳақда Настоящее Время журналистлари Литванинг собиқ ташқи ишлар вазири, ЕИнинг Россиядани собиқ элчиси Вигаудас Ушацкасдан сўрадилар. (видео)\n- Шарқий Қозоғистондаги тошқинлар. ФВВ техника ва гидрокостюмлар етишмовчилигидан арз қилмоқда. (Директ видеоси)\n- Франциск папамобилда Дауна синдромли болакайни айлантириб келди. (видео Настоящее время)\n- Муҳаббат, ярашиш ва «Қизил май» ZITABL and AURA кўргазмасида. (фотогалерея)\n- Қирғизизстонда Кемероводаги ёнғиндан сўнг савдо марказлари оммавий равишда текширилмоқда. (Директ видеоси)\n- Трамп ва секс: АҚШ президентининг шахсий ҳаёти – америка ОАВларининг асосий мавзуси. (Директ видеоси)


"Якшанба, 17 октябрь куни бўлиб ўтган парламент сайлови ҳамда референдум президент Лукашенканинг тўла ва мутлақ ғалабаси билан якунланди". Бу бир фикр. Президент Лукашенка ва унинг тасарруфидаги матбуот фикри. Бошқа фикр ҳам бор. Россиянинг "Назависимая газета"си уни биттагина сўз билан ифода қилди: "Белорусбоши". Бу сўз замирида ётган маънони зукко тингловчимизга тушунтириб ўтиришнинг ҳожати бўлмаса керак.\nСиёсий мухолифат фикрини ифода этар экан, мамлакатнинг собиқ президенти Станислав Шушкевич Озодлик радиоси мухбири саволларига жавоб бераётиб, натижалар қандай бўлишини ҳам, МДҲ кузатувчилари қандай баҳо беришини ҳам олдиндан биламиз, деган эди.\nБу гапни Шушкевич референдум натижалари эълон қилиниб-қилинмай айтган эди. Орадан 3-4 соат ўтиб, натижалар эълон қилинди ва Шушкевич ҳақ бўлиб чиқди: МДҲ кузатувчилари референдумнинг қонун доирасида ўтганини таъкидлашди.\nРеферендум натижаларига кўра, Лукашенканинг яна бир марта президентликка ўз номзодини қўйишига имкон пайдо бўлди. Бу масалада референдум ўтказилишига аввал-бошданоқ қаршилик билдириб келган мухолифатчилар эса душанба куни норозилик намойиши уюштирди. Намойиши иштирокчиларини милиция ходимлари калтаклади. Намойиш бостирилди.\nБеларусда ўтказилган референдумга ўз муносабатини душанба куниёқ бир қатор халқаро ташкилотлар билдирган эди. Бу воқеага муносабатлар бугун, 19 октябрда ҳам билдирилди. Масалан, бугун АҚШ Давлат Департаменти вакили Ричард Баучер Беларусда бўлиб ўтган Парламент сайлови ва референдум халқаро нормаларга мос келмагани ҳақида гапириб, жумладан бундай деди:\n“Биз Беларус халқига ўз истагини эркин ва адолатли равишда билдириш имконияти берилмаганидан чуқур афсусдамиз. Овоз бериш жараёни ва овозларни ҳисоблаш чоғида ҳукумат томонидан бир қатор жиддий қонунбузарликлар қилингани халқаро кузатувчилар томонидан қайд этилган. Бизга маълумки, референдум кунида овоз бериш участкаларида ўтказилган ижтимоий сўров натижалари бутунлай бошқа манзарани акс эттирмоқда”.\nБугун Европа Комиссияси ҳам Беларусда ўтказилган референдумга ўз муносабатини эълон қилиб,\nЕвропада Хавфсизлик ва Ҳамкорлик ташкилотининг хулосасига қўшилишини билдирди. Бу ташкилотнинг референдумни "адолатсиз ўтди, сайловчи эркинлиги чекланди", деб берган баҳоси билан 18 октябрь куни тингловчини таништирган эдик.\nЕвропа Комиссиясининг матбуот котиби Emma Udwin бундай деди:\n"Сайлов ва референдум эркин ва адолатли ўтмайди, деб ташвишланган эдик. Шуниси ачинарлики, натижалар ташвишларимиз асоссиз бўлмаганлигини исботлади".\nЕврокомиссия вакили Emma Udwinнинг фикрича, референдумнинг адолатсиз ўтказилгани Европа Иттифоқи – Беларус муносабатларига салбий таъсир қилиши мумкин. "Шу кунда, - дейди у, - Европа Иттифоқи яқин қўшнилари билан ҳамкорлик дастурини тайёрлаш ишларини ниҳоясига етказай, деб қолди. Бу дастур доирасида Украина ва Молдова билан алоқалар кенгайиши мумкин, бироқ Беларус билан эмас".\nЕвропа Иттифоқига аъзо давлатлар Беларусдаги вазиятга қай даражада жиддий ёндошаётганликларини бу мамлакатлар вакилларининг 19 октябрь куни Брюсселда ўтказган учрашувида ҳам Беларус референдуми масаласи муҳокама қилинганидан билиш мумкин. Исми айтилмаслигини сўраган дипломатнинг билдиришича, учрашувда Европа Иттифоқининг президент Лукашенка ва Беларуснинг бошқа олий даражали амалдорларига нисбатан санкциялар қўллаши мумкин.


"Ўзбекистонга боришдан маъно қолмади"\n26 июн 2022, Тошкент вақти: 15:31\nЁзувчи Борис Акунин Ўзбекистон элчихонасини ёлғончиликда айблади.\nЎзбекистоннинг Москвадаги элчихонаси россиялик таниқли ёзувчи Борис Акуниннинг янги асар яратиш режасига тўсқинлик қилмоқда. Бу ҳақда "Туркча Гамбит”, “Азазель”, “Давлат котиби” каби асарлар муаллифи китобларини чоп этадиган “Захаров” нашриёти хабар тарқатди.\nРоссия матбуотида бу хабар “Ўзбекистон ёзувчи Акунинни мамлакатга киритмади”, деган талқинда берилди. Москвадаги Ўзбекистон элчихонаси бу хабарни инкор қилди. Озодлик радиоси билан суҳбатлашган "Туркча Гамбит”, “Азазель”, “Давлат котиби” каби асарлар муаллифи Борис Акунин эса, Ўзбекистон элчихонасини ёлғончиликда айбламоқда.\nМаълум бўлишича, Борис Акунин тахаллуси остида ижод қиладиган Григорий Чхартешвили, Ўзбекистонга янги роман ёзиш мақсадида бормоқчи бўлган. Романдаги воқеалар айнан Ўзбекистонда рўй бериб, уларни тасвирлаш учун ёзувчи Тошкентдаги давлат архивлари ва расмий идораларда сақланувчи ҳужжатларни тадқиқ қилмоқчи бўлган.\nБу ҳақда ёзувчининг ўзи Озодликка берган суҳбатида гапириб берди.\nАкунин билан бўлиб ўтган суҳбатга ўтишдан аввал, Москвадаги Ўзбекистон элчихонасининг бу воқеага оид изоҳига тўхталиш жоиз бўлади.\nЎзбекистон элчихонасининг исми ва овози ошкор бўлишини истмаган расмийси, Борис Акунин ва “Захаров” нашриёти тарқатган хабарлар мутлақо ҳақиқатга зид экани, чунки биринчидан, Россия фуқаролари Ўзбекистонга боришлари учун уларга виза керак эмаслиги, иккинчидан Акунин элчихона вакили билан учрашмагани ҳамда Борис Акунин ёки унинг ношири Ўзбекистондаги архив ҳужжатларидан фойдаланиш учун расмий илтимоснома билан мурожаат қилиши лозимлиги, лекин бундай илтимоснома элчихонага келиб тушмаганини таъкидлади.\nЁзувчи Борис Акунин овози ва исмини ошкор қилишни истамаган элчихона вакилининг таъкидларига бундай жавоб қайтарди:\n- Мен учрашган конкрет одамнинг фамилиясини айта оламан. Менинг ноширим Ирина Богат элчихона матбуот вакили Олег Шатуновский билан гаплашганда, у бизни элчихонада бу масалалар билан шуғулланадиган одамга рўпара қилди.\nИброҳим Қосимов исмли бу одам, адашмасам, Ўзбекистон маданияти ва санъати жамғармасининг вакили экан. Қосимов бизни элчихонага учрашув учун таклиф қилди ва биз у ерга бордик.\nЭлчихонада бўлиб ўтган бу учрашувда Иброҳим Қосимов бизга қўлидан келганча ёрдам беришни ваъда қилди. У мазкур масалани Тошкент билан келишиб олиши лозимлиги ёки биздан расмий илтимоснома талаб этилиши ҳақида ҳеч нарса демади.\nКейинроқ биздан расмий хат талаб этилишини айтганда, мен хатни ёзиб бердим. Хат унинг, яъни Қосимовнинг шахсий адресига жўнатилди. У хатни олгани ва Тошкентга юборгани ҳақида нашриётни хабардор қилди.\nАгар элчихонанинг матбуот вакили Шатуновский ёки бошқа ходими бу фактни инкор қилган бўлса, демак улар сизни алдапти¸ Ўзбекистонга визасиз бора олишим рост, лекин архив ҳужжатлардан фойдалана олмасам, у ерга боришдан маъни йўқ.\nМен Ўзбекистонда янги романни ёзиш учун тайёргарлик кўриш мақсадида баъзи ҳужжатларни тадқиқ қилмоқчи эдим. Мен элчихона вакилларига бундай тадқиқотни хусусий шахс сифатида амалга ошира олмаслигимни тушунтирдим.\nБунинг учун мен Ўзбекистон расмий идоралари, хусусан, Ташқи ишлар вазирлиги, Давлат фондлари ва архивларига кира олишим учун махсус рухсат керак бўлади. Уларнинг ёрдамисиз бунинг имкони бўлмагани боис, Ўзбекистонга боришимдан маъни қолмади, -дейди таниқли ёзувчи.\nШу сабабдан воқеалари Ўзбекистонда рўй берадиган романни ёзиш ниятидан буткул воз кечган Борис Акунин Озодлик тингловчилари учун “туғилмай ўлган” роман ҳақида гапириб беришга рози бўлди.\n- Роман сюжети бўйича, воқеалар 1912 йилда Тошкентда рўй бериши керак эди. Унинг асосий қаҳрамонларидан бири барчага таниш, лекин адабиётда унчалик кўп ёритилмаган Романовлар сулоласининг вакили, ўша пайтларда Тошкентга сургун қилинган буюк Княз Николай Константиновичдир.\nУ Тошкентда жуда фаол бўлган. Княз фаолиятининг мен учун энг қизиқарли жиҳатларидан бири унинг Тошкентда биринчи кинотеатрни очганидир. Ёзилмай қолган романда мен бошқа воқеалар қаторида Ўзбекистондаги кино тарихи ҳақида ёзмоқчи эдим.\nРоманнинг яна бир асосий қаҳрамони Княз Николай Константиновчнинг таклифига кўра, аввал Тошкентга, у ердан эса Бухорога йўл олиши керак бўлади.\nБу пайт Бухоро яқинида “Минг бир кеча” асари асосида кинофилм ишлашаётган бўлади. Хуллас, роман сюжети мен танлаган ғаройиб персонажларнинг саргузаштлари атрофида қурилиши лозим эди.\nБу тарихий роман бўлиши керак эди. Мен замонавий Ўзбекистон ёки президент Ислом Каримов ҳақида ёзиш ниятларим йўқ эди. Чунки улар роман сюжетидан йироқ бўлган обеъктлардир.\nЎзбек расмийларини нима чўчитганидан бехабарман. Чунки улар менга ёрдам кўрсатганларида, мен ҳеч бўлмаганда, одоб юзасидан Ўзбекистонни салбий томондан кўрсатмаган бўлардим, - дейди ёзувчи Акунин.\nТаниқли ўзбек режиссёри Али Ҳамроев бу воқеага муносабат билдирар экан, "маданият ва санъат вакилларига нисбатан бундай муносабат Ўзбекистонга обрў келтирмайди", дейди.\n- Уят¸ тўғри, уят. Энди ким билади қанақа баҳонаси бор. Бу сиëсатми, билмадим. Ëки уларда қанақадир ақлсиз одам ўтирипти. Иосиф Кобзонга ҳам рухсат беришмади. 60 йиллигига бормоқчи эди¸ концерт бермоқчи эди. Билмайман нимага рухсат беришмади. Менимча¸ катта одамнинг хабари йўқ. Бунақа қарорларни пастроқ одамлар қабул қилаяпти¸ - дейди Али Ҳамроев.\nБорис Акунин тахаллуси остида ижод қиладиган Григорий Чхартешвили асли грузин, 1956 йилда Тбилисида туғилган. Унинг “Туркча Гамбит”, “Азазель”, “Давлат котиби”, каби асарлари бўйича кинофилмлар суратга олинган.\nЧхартешвили Россияда журналистик фаолияти билан ҳам таниш. Ўтган йили унинг Михаил Ходорковский билан интервюси Американинг “Esquire” журналида эълон қилингани анча шов-шувга сабаб бўлган эди.


Тожикистонда коронавирусдан илк ўлим ҳолатлари тасдиқланди\nТожикистонда коронавирус сабаб икки киши ҳалок бўлди. Бу ҳақда «Тоҷикистон» телеканали эфирида эълон қилинди.\nМамлакатда коронавирус юқтирганларнинг умумий сони 76 нафарга етган. Соғлиқни сақлаш вазирлиги дастлабки икки ўлим ҳолати қайд этилганини тасдиқлаган. Мамлакат телевидениесида гигиена қоидаларига риоя қилиш ва иммунитетни кўтаришга чорловчи роликлар намойиш этилмоқда.\nОдамларга уй шароитида спорт билан кўпроқ шуғулланиш ва бу орқали иммунитетни ошириш тавсия қилинмоқда. Шунингдек, иммунитетни ошириш учун кўпроқ дуккакли маҳсулотлар истеъмол қилиш тарғиб қилинмоқда. Тожикистонда жамоат жойларида ниқоб тақиб юриш мажбурий қилиб қўйилган. Одам кўп тўпланадиган жойлар гигиена воситалари билан таъминланган.\nТожикистонда коронавирус аниқлангани ҳақида илк марта 30 апрель куни эълон қилинганди. Биринчи куни 15 кишида вирус аниқланган бўлса, бугун уларнинг сони 76 нафарга етди. Узоқ вақт коронавируссиз мамлакатлар қаторида эътироф этилган Тожикистон вирус аниқланган энг охирги давлат бўлиб турибди.


Ўзбекистонда 2020 йил давомида мансабдор шахсларнинг жиноятлари оқибатида давлатга 500,1 миллиард сўм миқдорида моддий зарар етказилган бўлиб, тергов жараёнида ушбу зарарнинг 355,7 миллиард сўми ундирилган. Бу ҳақда Бош прокуратура матбуот хизмати маълум қилди.\nХабар қилинишича, республика бўйича жами 1 148 та жиноят иши бўйича 1 723 нафар мансабдор шахслар жиноий жавобгарликка тортилган. Жиноий жавобгарликка тортилган мансабдор шахсларнинг 9 нафари республика, 45 нафари вилоят ва 1 669 нафари туман-шаҳар миқёсидаги вазирлик, идора ва ташкилотларда фаолият юритган.\nШунингдек, мансабдор шахсларнинг 835 нафари ўзганинг мулкини ўзлаштириш ва растрата йўли билан талон-торож қилиш, 227 нафари фирибгарликни содир этган. 132 нафари пора олиш (бериш) ва пора олиш-беришда воситачилик қилиш, 58 нафари мансаб мавқеини суиистеъмол қилиш, 31 нафари мансаб ваколати доирасидан четга чиқиш, 25 нафари мансабга совуққонлик билан қараш, 16 нафари мансаб сохтакорлиги ва 399 нафари бошқа жиноятларни содир этишган.\nАввалроқ Ўзбекистонда Президент ва бош вазирга ҳам йил давомида ишлаб топган пули ҳақида ҳисобот топшириш мажбурияти юклатилиши мумкинлиги маълум қилинган.


Жанаўзен моргига журналистларни олиб боришди\nЖанаўзен, 2011 йил 18 декабр.\nҚозоғистоннинг ғарбидаги Манғистау вилоятининг Жанаўзен шаҳри 16 декабр куни тартибсизликлар юз берганидан бери журналистлар учун ёпиқ қолаётган эди. Республика мустақиллигининг 20 йиллигига бағишланган тантаналар қонли воқеаларга айланиб кетгач, ўша куни Жанаўзенда, сўнгги маълумотларга қараганда, 14 киши ҳалок бўлган ва 86 киши яраланган. 18 декабр куни бир гуруҳ ғарблик ва маҳаллий журналистларни расмийлар Жанаўзенга олиб борди. Жанаўзенга борган журналистлар орасида бўлган Озодлик радиоси қозоқ хизмати мухбири тайёрлаган мақола билан Сарвар Усмон таништиради.\n18 декабр, якшанба куни кечқурун Манғистау вилояти, Жанаўзен шаҳри ички ишлар бошқармаси биносида Қозоғистон республикаси Ички ишлар вазири Қалмуханбет Қасимов журналистлар саволларига жавоб берди.\nОдамларга қарата ўт очишга айнан ким буйруқ берган?\nВазирга кўра, ҳеч ким буйруқ бермаган. Унинг сўзларича, Жанаўзен шаҳри марказий майдонида ҳозир бўлган полиция ходимлари шу қадар оғир аҳволга тушиб қолганки, уларнинг ўт очишдан бошқа чораси қолмаган.\nҚасимовга кўра, аввалига полициячилар қўлида қурол бўлмаган.\nТартибсизликлар бошланиб кетганидан сўнг, улардан бир нечаси ички ишлар бошқармасига қайтиб бориб Калашников автоматлари ҳамда жанговар ўқлар билан қуролланган.\nИчки ишлар вазирининг айтишича, полициячиларга қуролланишга ҳеч ким расман рухсат бермаган, балки “Гонг” режаси ишга тушганки, мазкур режага биноан полиция ходимлари қуролланаверади.\n- Калашников автомати ва Макаров пистолети полиция ходимининг табел қуролидир. Шунинг учун “Гонг” режаси ишга тушиши биланоқ полиция ходимлари бировдан рухсат сўрамай, бошқармага келиб қуролини олаверади, деди Ички ишлар вазири.\nҚасимовнинг айтишича, “Гонг” режаси Жанаўзен шаҳри ички ишлар бошқармаси бошлиғи томонидан эълон қилинган.\nВазирга кўра, полиция ходимлари ўқни одамларга қараб отмаган.\n- Асосан, қўрқитиш учун – осмонга ва ерга қаратиб ўқ узилган, деди Қасимов.\nАйтган гапига вазир тартибсизликлар юз берган куни ўлган аёлни далил сифатида келтирди.\n- Кейин Ақтауда вафот этган аёлнинг бошидан ўқ топишди. Яқин масофадан отилганда ўқ бошда қолиб кетмаслиги тушунарлидир. Фикримизча, ўқ аввал бошқа жойга тегиб, аёлга қайта сапчиганда тегиб кетган ва унинг бошида ўрнаб қолган¸ деди Ички ишлар вазири.\nҚалмуханбет Қасимов Манғистау вилоятига белоруслик ОМОНчилар отрядлари келгани тўғрисидаги миш-мишларни рад этди. Бу миш-миш қозоқ ОМОНчилари исёнчилар томонига ўтиб кетгани тўғрисидаги миш-мишлар кетидан пайдо бўлган эди.\nИчки ишлар вазири, шунингдек, “Каражанбасмунай” компаниясининг хитойлик раҳбарлари Хитойдан келган ишчилар ва уларнинг оилаларини хавфсиз жойга кўчиргани тўғрисидаги миш-мишларни ҳам инкор этди.\nҚозоғистон Ички ишлар вазири Қалмуханбет Қасимов журналистларга Жанаўзен шаҳри морги ҳамда 16 декабр кунги тартибсизликлар пайтида ўқдан яраланганлар даволанаётган шаҳар марказий касалхонасини бориб кўришга изн берди.\nЖурналистлар касалхонани бориб кўришга рухсат сўраганларида вазир бироз ўйланиб қолди ва рухсат берар экан, журналистлар саволларига фақатгина бош врач жавоб бериши кераклигини ходимларига уқтирди.\nМоргга боришга рухсат берар экан, журналистларга кўра, вазир “ўликлар барибир бир нарса демайди”, деб писанда қилиб қўйган.\nЖурналистлар касалхонада нафақат врачлар, балки ўқ еган баъзи ярадорлар билан ҳам гаплашишга муваффақ бўлди. Эътиборга молик яна бир жиҳат шуки, яраланганлардан бири автомат ўқи тешиб ўтиб кетган танасини кўрсатган.\nВилоят марказидаги митинг\n18 декабр куни Манғистау вилояти маркази – Актау шаҳрининг Интимоқ майдонида шаҳар аҳлидан бир гуруҳи журналистлар билан мулоқот чоғида “халқ Назарбоевдан чарчади ва ҳокимиятга Тасмағанбетов (Иманғали Тасмағанбетов – Остона шаҳри мэри - Озодлик) келишини истайди”, деди.\n- Бундай гапни биринчи марта эшитиб турибман. Манғистау вилоятининг Тасмағанбетовга нима алоқаси бор? – ҳайрон бўлди Манғистау вилояти ҳокими ўринбосари Амангелди Айткулов.\nУнинг фикрича, 16 декабр кунги Жанаўзен воқеалари учун ҳеч қандай сиёсий сабаблар мавжуд эмас.\nЖурналистларнинг одамлар нима учун фақат президентнинг “Нур Отан” партияси офисига ўт қўйишган, бошқа партияларнинг биноларига тегмаган, деган саволига Айтқулов, “афтидан, одамлар “Нур Отан” партиясидан кўп нарса умид қилган”, деб жавоб берди.\n18 декабр куни Актау шаҳри майдонига чиққанлар вилоятга президент Назарбоевнинг келишини талаб қилдилар.\nЖанаўзен шаҳридаги 19 декабр кунги вазиятни тасвирлар экан, Озодлик радиоси қозоқ хизмати мухбири Казис Тогузбаев бундай хабар қилди.\n- Ҳар бир йўлакда, ҳар бир бурчакда қуролланган полиция ходимлари турибди. Шаҳар марказий майдонига яқин жойда автобусда ОМОНчилар ўтирганини кўрдим, деб хабар қилди мухбир.\nУнинг айтишича, шаҳар кўчалари 19 декабр куни бўм-бўш бўлди. Онда-сонда кўриниб қоладиган ўткинчиларни полиция ходимлари тўхтатиб ҳужжатларини текширди.\n19 декабр куни - тинглаётганингиз лавҳа тайёрланаётган соатларда Республика KZ сайтининг хабар қилишича, Актау шаҳри Интимоқ майдонига норозилик акцияси ўтказиш учун икки мингга яқин одам йиғилган эди.


Болта билан бўлинган водий\n02 декабр 2020, Тошкент вақти: 05:07\nАҳоли зичлиги бўйича дунëда юқори ўринни эгалловчи Фарғона водийсидаги кескинликни таҳлилчилар¸ бутун Марказий Осиëни портлатиб юбориши мумкин таҳдид дея баҳолайдилар.\nАндижонда сўнгги ўқ овозлари янграганидан тўрт йил ўтиб¸ яна бесаранжомлик юз берди - яна портлаш бўлди, яна автоматлар тариллади. Хўш¸ бу нотинчлик нега яна айнан Андижон¸ айнан Фарғона водийсида юз берди?\nЎзбекистон аҳолисининг учдан бир қисми яшаётган уч вилоят – Фарғона, Андижон, Наманган аҳолининг зич жойлашганлиги, ишсизлар сонининг кўплиги, ижтимоий муаммоларнинг сероблиги билан бошқа вилоятлардан ажралиб туради.\nХалқаро кузатувчилар фикрича, бу ҳудудда муаммолар шу даражада чуқур илдиз отдики, уни ҳал қилишга бугунги авторитар ҳукумат ожизлик қилади.\nБўҳронларни ўрганиш халқаро гуруҳи таҳлилчиси Эндрю Штролайн фикрича, Ўзбекистоннинг Фарғона водийсига доим ижтимоий портлашлар эҳтимоли бор бўлган минтақа сифатида қаралган:\n- Чунки бу минтақада турли миллат вакиллари аралаш ҳолда яшайди. Собиқ иттифоқ пайтида республикалар чегаралари ахмоқона усулда бўлинган.\nЛекин минг йиллардан буён бир оиладай яшаб келган халқлар бу чегараларни тан олгиси келмайди. Шунинг учун чегараларда доим зиддиятли ҳолатлар рўй беради. Бу эса минтақадаги вазиятни янада кескинлаштиради, дейди Эндрю Штролайн.\nТаҳлилчи фикрича, бутун мамлакатдаги каби Фарғона водийсида ҳам аҳолининг ижтимоий ва иқтисодий имкониятлари чекланган. Ҳатто бозорлардаги айрим кичик жанжаллар ҳам милиция ва ҳукуматга қарши катта норозиликларга айланиши мумкин.\nФарғоналик Маъруфжон ака ҳам, халқаро таҳлилчининг бу фикрларига қўшилади. Водийдаги вазият ¸энг аввало¸ чегаралардаги таранг ҳолат билан боғлиқ, дейди у:\n- Бу ерда чегаралар ниҳоятда тиғиз ўтказилган. Масалан¸ ариқнинг бир томони Ўзбекистон¸ бир томони Қирғизистон. Ëки бир томони Тожикистон¸ бир томони Ўзбекистон.\nМана шу томонларда ўзаро маиший зиддиятлар ҳам келиб чиқади. Бунга чегара қўшинларида хизмат қилаëтган айрим ҳарбийларнинг тартиб-интизомининг яхши бўлмаганлиги ҳам сабаб бўлса керак деб ўйлайман¸ дейди фарғоналик Маъруфжон ака.\nТарих фанлари доктори, профессор Гога Ҳидоятовнинг айтишича, бугун Фарғона водийси аҳолиси 1924 йилда чегараларнинг “болта билан” бўлиб юборилиши азобини тортмоқда:\n- Кўп можаролар шундан келиб чиқаяпти. Республикалар нотўғри бўлинган. Асосий гап¸ 1924 йилда республикаларнинг ғайриқонуний ва нотўғри бўлинишида¸ дейди Гога Ҳидоятов.\nТарихчи олим фикрича, бугун водийда асосан учта муаммо вазиятни оғирлаштирмоқда. Бу ер, сув ва энергетика муаммолари. Лекин водийда туташган уч қўшни давлатнинг ҳеч қайси бири бу муаммони мустақил ҳал қила олмайди. Бунинг учун, дейди олим, интеграция керак:\n- Биринчи навбатда Марказий Осиëда интеграция бўлиши керак. Европа интеграцияни ўтказиб¸ тинч бўлди. Буни бизнинг раҳбарлар ҳозир тушунмаяпти. Мана шу ҳукуматларни сақлаб конфедерация қилиш мумкин. Лекин бу ëқда асосий муаммоларни ҳал қилиш керак бўлади.\nИнтеграция нимани ҳал қилиши мумкин? Биринчи навбатда энергетикани¸ иккинчи навбатда ерни¸ учинчи навбатда сувни. Ер ислоҳотларини биргалашиб ўтказиш керак. Мана шу учта муаммо ҳал қилинса¸ ҳамма ëқ ўз ўзидан тинчиб кетади¸ дейди профессор Гога Ҳидоятов.\nФарғоналик Муҳсинжон ака фикрича¸ одамлар бир амаллаб яшаяпти. Лекин уларнинг адолатсизликка чидаши қийин бўляпти:\n- Одамлар ўртаҳол яшаяпти. Бу ерда адолатсизлик бўлаяпти. Милиция халқи формани кийиб олиб босқинчилик¸ талончилик қилаяпти.\nИлгари подшолар даврида қароқчилар бўлган экан. Ҳозир уларга форма кийгизиб қўйдик. Божхона ҳам шу ишни қилаяпти.\nБуни президентимиз¸ бош вазиримиз билмасмикин? Бу дангал бўлаяптида. Машинанинг ичида ўтирасиз¸ шофëр пул олиб бориб бериб келади. Буни ҳамма кўраяпти.\nБаъзи бирлар бу адолатсизликка чидай олмаяптида. Одамларнинг норозиликлари¸ келишмовчиликлар фақат адолатсизликка бориб тақалаяпти¸ дейди Муҳсинжон ака.\nБўҳронларни ўрганиш халқаро гуруҳи таҳлилчиси Эндрю Штролайн фикрича, водийдаги кескин вазиятни юмшатиш учун қуйидаги чораларни кўриш керак:\n- Вазиятни юмшатиш учун ҳукумат томонидан бутунлай янгича ёндашув керак. Жамиятни бошқарув усулини янгилаш, яъни иқтисодий имкониятларга қўйилган чекловларни бекор қилиш, одамларга эркин сўз айтиш учун имкон бериш ва оддий халқ овозига қулоқ солиниши керак. Жамият эркин бўлмас экан, вазиятнинг юмшаши ҳақида гап ҳам бўлиши мумкин эмас, дейди Эндрю Штролайн.


ЁШЛАР ТАРБИЯСИДАГИ МУҲИМ ОМИЛЛАР — Zamaxshariy.uz\nЁШЛАР ТАРБИЯСИДАГИ МУҲИМ ОМИЛЛАР\n26 октября, 2017 admin Без рубрики\nИслом дини инсоннинг дунё ҳаёти учун лозим бўлган барча илмларни ўрганишни фарз даражасига кўтарган диндир. Бу илмлар билан машғул бўлаётган кишилар фарз ибодатини бажаряпман деган ниятда машғул бўлишса, дунёвий манфаатларни қўлга киритишдан ташқари, улкан ажр-савобларга ҳам эришадилар.\nҲозирги замонда ёшлар фан-техника соҳасида ҳам барча дақиқ илмлардан кифоя қилиш даражасида билишлари зарур бўлади. Чунки давлатнинг куч-қудрати, ўзга давлатларга қарам бўлиб қолмаслиги илм-фаннинг ривожи ва тараққиётига боғлиқдир.\nРивоят қилинишича, бир киши ҳакимлардан бирининг ҳузурига келиб: “Ҳазрат, менинг бир ўғлим ва бир қизим бор. Улардан ҳар иккисини ўқиштишга қурбим етмайди, фақатгина биттасини ўқитишга имконим бор, қайси бирини ўқитай?”, деб сўрабди. Шунда ҳаким зот: “Қизингни ўқит, чунки у келажакда фарзанд тарбия қилади. Агар ўғлингни ўқитсанг, бир кишини ўқитган бўласан, аммо қизингни ўқитсанг, бутун бир жамиятни ўқитган бўласан”, деб жавоб берган экан. Қанчадан-қанча алломаларни оналари тарбиялагани ҳеч биримизга сир эмасдир.\nБиз фарзандларимизни, айниқса, қизларимизнинг таълим ва тарбиясига катта аҳамият қаратишимиз лозимдир. Жамиятнинг салоҳияти ва равнақи унинг илмга бўлган муносабати билан ўлчанади. Дарҳақиқат, қайси жамиятда илмга ташналик сусайса, илм ўрганишга эътибор камайса, ўша жамият тараққиётдан ортда қолади. Энг ёмони, у маънавий инқирозга ёки ҳалокатга юз тутиши муқаррардир.\nҲар қандай жамиятнинг олимлари, зиёлилари, айниқса, ота—оналар миллатнинг маънавий дунёси қашшоқланмаслиги, ахлоқи бузилмаслиги, сохта ва бузғунчи эътиқодлар ва маданиятлар таъсирига тушиб қолмаслигига масъулдирлар. Фарзандларимизга мактабга бориб таълим олишнинг ибодат эканини билдиришимиз керак. Устоз, ўқитувчи ва мураббийлар ҳам ўзларига юклатилган бурч ва масъулиятни яхши англаб, таълим ва тарбияни пухта олиб боришлари керак бўлади. Мактабда берилаётган дарсларни пухта ўзлаштиришга алоҳида эътибор қаратиш ҳар бир ота—она ва устозларнинг масъулиятидир. Уларни ўз ҳолларига ташлаб қўйиб, қаерда юргани, кимлар билан ўртоқлашаётгани, нималарга қизиқаётганидан огоҳ бўлмасликнинг оқибати аянчли бўлади. Аллоҳ асрасин!\nИлмнинг шарафи ҳақида Расуллуллоҳ соллаллоҳу алайҳи васаллам қуйидаги ҳадсилари ҳам далолат қилади: Абу Воқид ал-Ҳорис ибн Авф розияллоҳу анҳудан ривоят қилинади: “Расулуллоҳ соллаллоҳу алайҳи васаллам одамлар билан бирга масжидда ўтирган эдилар. Шу пайт уч киши кириб келди. Иккитаси Расулуллоҳ соллаллоҳу алайҳи васалламга қараб юрди, биттаси эса кетиб қолди. Шунда у иккиси Расулуллоҳ соллаллоҳу алайҳи васалламнинг тепаларида туриб қолишди. Улардан бири даврада бўш жойни кўриб, ўша ерга ўтирди. Наригиси эса одамларнинг орқа томонига ўтирди. Учинчиси эса орқасига қайтиб кетди. Расулуллоҳ соллаллоҳу алайҳи васаллам фориғ бўлгач: “Сизларга бу уч киши ҳақида хабар берайми? Уларнинг бири Аллоҳдан бошпана сўраган эди, Аллоҳ унга бошпана берди. Наригиси ҳаё қилганди, Аллоҳ ҳам ундан ҳаё қилди. Бошқаси эса юз ўгирди, Аллоҳ ҳам ундан юз ўгирди”, дедилар”.( Муттафақун алайҳ).\nУшбу ҳадисда илм даврасига қўшилган кишини Аллоҳдан бошпана сўради, дейилди. Аслида, зулм, хавф-хатар ва тазйиқларда бошпана сўралади. Демак, жаҳолат бу — зулм ва хавф-хатар экан. Бундан қутилишнинг ягона йўли эса илм олишдир. Фақат илм билангина Аллоҳ таолодан бошпана сўралади. Имом Бухорий раҳматуллоҳи алайҳнинг “Илмдан бошқа нажот йўқ ва бўлмагай!”, деган маънода машҳур сўзлари ҳам бор.\nШундай экан, илм ҳалқасига қўшилиш ва доимий илм излаш лозим бўлади. Чунки илм ўқиган киши Аллоҳнинг паноҳида бўлади. Шунингдек, илмдан юз ўгириш Аллоҳдан юз ўгириш экан. Аллоҳнинг ҳузуридан бошпана топмоқчи бўлсак, унутмайликки, бу нарсага илмсиз эришиб бўлмайди.\nБиз агар илм ўқимасак, фарзандларимизни илмга қизиқтирмасак, Муҳаммад соллаллоҳу алайҳи васалламнинг умматимиз деган даъвони нима билан исботлаймиз!?.\nБир олим айтган экан: “Агар бирор қимматли нарсангизни ҳеч ким топа олмайдиган жойга беркитмоқчи бўлсангиз, китобнинг орасига солиб қўйинг, чунки бугунги одамлар китоб очмайдиган бўлиб кетишди”. Дунёда ҳам, охиратда ҳам инсонга илмдан кўра кўпроқ фойда келтирадиган нарса йўқ. Жаҳолатдан—да кўра зарар берувчироқ нарса ҳам йўқ. Али розияллоҳу анҳу айтган экан: “Инсонларнинг энг қадри ози – илми озидир”, деганлар.\nИлмсизлик, жаҳолат инсониятни тубанликка, ҳалокатга олиб бориши муқаррар. Инсонлар илм орқали парвардигорларини танийдилар. Охирати ва дунёсини илм билан обод қилади. Биз фарзандларимизни китоб ўқишга тарғиб қилайлик. Фақат интернет билан чекланиб, илмни юзаки ўрганмасдан, китоб мутолаасига ҳам эътибор қаратайлик. Илм олишга боғлиқ одоблар ҳам бор бўлиб, уларни билиш учун шунга тегишли бўлган китобларни ўқиб ўрганайлик. Фарзандларимиз илм-маърифатли бўлишида энг катта масъул биз ота-оналар эканимизни зинҳор унутмайлик.\nБоғот тумани Эрали эшон бобо масжиди имом-хатиби\nPrevious Post:МИССИОНЕРЛИК ВА ПРОЗЕЛИТИЗМ\nNext Post:ХОТИРЖАМЛИК УЛУҒ НЕЪМАТ


Ироқ Президенти Ғози ал-Явар Германияга сафар қилмоқда.\nАл-Явар бугун Берлинда Германия Президенти Хорст Коехлер билан учрашди. Музокаралар чоғида ал-Явар Германия раҳбарларидан Ироқнинг Германияга бўлган қарзидан воз кечишга чақирди. Ҳозирда Ироқнинг ташқи қарзлари 120 миллиард долларни ташкил этади.\nИроқ ҳукумати Германияга 5 миллиард доллар қарз. Германия Канцлери Герхард Шрёдер Германия ушбу қарзнинг бир қисмидан воз кечиш ниятида эканини билдирган. АҚШ ва Ироқ расмийлари халқаро кредиторларни Ироқ қарзларининг 80 – 95 фоизидан воз кечишга чақирган.


Петербургда Сурияга кетишни ният қилган ўзбекистонлик қўлга олингани иддао қилинди\n26 январ 2021, Тошкент вақти: 18:06\nСанкт-Петербургда Ўзбекистоннинг 26 ёшли фуқароси Жасурбек Йўлдошев террорчи ташкилотлар билан алоқа қилганликда гумонланиб 22 ноябрь куни қўлга олинди.\nБу ҳақда Регнум агентлиги Петербург Ички ишлар бош бошқармасига таянган ҳолда хабар берди. Айтилишича, ўзбекистонлик полиция ва Федерал хавфсизлик хизмати ҳамкорликда ўтказган амалиёт пайтида ушланган.\nХабарда Жасурбек Йўлдошев Россияда тақиқланган террорчи ташкилотлар билан алоқада бўлгани ва уларнинг фаолиятида иштирок этишни режалаштираётгани иддао қилинган.\n“Тергов маълумотларига қараганда, қўлга олинган шахс Telegram ва WhatsApp мессенжерлари воситасида хорижий тиллардан бирида тақиқланган ташкилотлар вакиллари билан бир неча ой мобайнида фаол ёзишиб турган ва халқаро террорчиларга қўшилиш учун Украина орқали Сурияга чиқиб кетишни режалаштирилган”, - дейилади хабарда.\nМаълум қилинишича, ўзбекистонлик Россиядан депортация қилиниш учун хориж фуқароларини вақтинча сақлаш марказига олиб келинган пайтда унинг ёзишмалари фош бўлиб қолган. Шундан сўнг у қўлга олинган.


8 йил аввал 1624 siyrat.uz\nРасулуллоҳ соллаллоҳу алайҳи васаллам ҳижрий еттинчи йили Зул-қаъда ойида Макка сари йўлга чиқдилар. Ўтган йили мана шу ойда мушриклар у Зотни Маккага киришдан тўсишган эди.\nЎтган йили Маккага бориб, эҳром боғлаб қила олмай қолган умранинг қазосини адо қилдилар. Ибн Саъд ўзининг «Табақот»ида келтиришича, Расулуллоҳ соллаллоху алайҳи васаллам билан бирга умра қилувчи мусулмонларнинг адади икки минг эди. Улар Ҳудайбия сулҳида иштирок этганлар бўлиб, аҳли Ҳудайбиядан вафот этган ёки Хайбар жангида шаҳид бўлганлардан ташқари барчаси ушбу умрада иштирок этишди. Ибн Исҳоқ айтади: Курайш ўзаро: «Муҳаммад ва унинг асҳоби жуда кўп қийинчиликлар, (урушлар сабабли) заифлашиб кетган», дейишиб, Каъба яқинига томоша қилиш учун тизилиб туриб олишди. Расулуллоҳ соллаллоҳу алайҳи васаллам Масжидул Ҳаромга киргач, ридоларини қўлтиқ тагига олиб, ўнг елкаларини очиб олдилар ва: «Бугун анавиларга ўзини кучли қилиб кўрсатган кишини Аллоҳ ўз раҳматига олсин», дедилар. Сўнг Рукни Ямонийни ўпиб ўзлари ҳам, саҳобалари ҳам бироз тезроқ, шаҳдам қадам ташлаб уч бор айландилар, қолган тўрт мартасини эса оддий юриш билан айландилар. Мана шу сафарда Расулуллоҳ соллаллоҳу алайҳи васаллам Ҳориснинг қизи Маймунага уйланганлар. Бир ривоятда эҳромдалик ҳолатларида уйланганлар (фақат никоҳ ўқилган, холос) дейилса, бошқа ривоятда эҳромдан чиққандан кейин, дейилган. Никоҳлаган киши Маймуна онамизнинг опасининг завжи Аббос ибн Абдулмутталиб эди. Расулуллоҳ соллаллоҳу алайҳи васаллам Маккага кирганларига уч кун бўлгач, (бу уч кун мушриклар билан Маккада туришга келишилган муддат эди) мушриклар Али розияллоҳу анҳунинг олдиларига келишиб: «Соҳибингга айтиб қўй, белгиланган муддат тугади, энди чиқиб кетсин», дейишди. Бас, у Зот саҳобалар билан бирга чиқиб кетдилар».\nБу умра Расулуллоҳ соллаллоҳу алайҳи васаллам Маккага кириш ва Байтуллоҳни тавоф қилиш ҳақида саҳобаларига берган ваъданинг Илоҳий тасдиғидир. Умар розияллоху анҳу Расулуллоҳ соллаллоҳу алайҳи васалламдан Ҳудайбия сулҳи асносида: «Биз Байтуллоҳга бориб уни тавоф қиламиз, деб айтмаганмидингиз?»деб сўраганида у Зот: «Ҳа, лекин шу йил тавоф қиласан, деб айтганмидим?»дедилар. Умар:«Йўқ», деди. У Зот: «Албатта, (Байтуллоҳга) борасан ва уни тавоф қиласан», дедилар. Бу умра ана ўша ваъданинг ижросидир. Бунга Аллоҳ таолонинг қуйидаги ояти ҳам далолат қилади: «Албатта, Аллоҳ Ўз Пайғамбарига (у киши кўрган) тушни ҳаққи-рост қилди: албатта, сизлар (эй мўминлар), иншааллоҳ, Масжид ал-Ҳаромга тинч-омон, бошларингизни (сочларингизни) қирдирган ва (ёки) қисқартирган ҳолларингизда хавф-хатарсиз кирурсизлар. Бас, (Аллоҳ) сизлар билмаган нарсани билиб, ундан (Макка фатҳидан) олдин яқин бир ғалабани (Хайбар жангидаги ғалабани муяссар) қилди» (Фатҳ сураси, 27-оят). Яна бу умра келгуси йили воқеъ бўлган буюк Фатҳнинг муқаддимаси бўлди гўё. Чунки икки минг чоғли мусулмонларнинг Маккага кириб келишлари, Байтуллоҳ атрофида паҳлавонларча юриш қилишлари мушрикларнинг қалбларига қўрқув солиб қўйган эди. Улар мусулмонларни Мадинанинг касалликлари, иситмаси заифлатиб қўйган, деб гумон қилишар эди. Имом Муслим Ибн Аббосдан ривоят қиладики, мушриклар мусулмонларнинг Каъба атрофида ҳамда Сафо билан Марва оралиғида Рамал қилиб - шаҳдам қадам билан юришларини кўриб бир-бирларига: «Уларни (Мадинанинг) ҳарорати заифлаштириб қўйган деб айтган эдинг−ку?! Улар фалон-фалонлардан ҳам кучлироқ кўринадилар−ку», деб қолишган эди. Ушбу умра сафаридан қуйидаги ибратларни олишимиз мумкин: Биринчи: Расулуллоҳ соллаллоҳу алайҳи васалламга эргашган ҳолда етти шавтлик тавофнинг аввалги уч мартасида тез юриш ва изтибоъ, яъни устки эҳромнинг ўртасини ўнг елканинг остига олиб ўраш ва худди шу ҳолатларни Сафо билан Марва оралиғидаги белгиланган жойда ҳам такрорлаш мустаҳабдир. Бу ҳолатлар фақат эркак кишиларга хос бўлиб, аёлларга мустаҳаб эмасдир. Расулуллоҳ соллоллоҳу алайҳи васаллам тўрт умра ва бир бор ҳаж қилганлар. Имом Муслим Анас розияллоҳу анҳудан ривоят қилишича, Расулуллоҳ соллаллоҳу алайҳи васаллам уч умрани фақат Зул-Қаъда ойида ва бир умрани ҳаж билан бирга қилганлар.


BBC Uzbek - Dunyo - АТЭС саммитида тинчлик ва иқтисод масалалари муҳокама қилинган\nАТЭС саммитида тинчлик ва иқтисод масалалари муҳокама қилинган\nСўнгги янгиланиш 9 сентябр 2012 - 15:37 GMT\nСаммитда дунё иқтисоди ва тинчлик масалалари асосий мавзулардан ҳисобланган\nВладивостокда 7 сентябр куни очилган Осиё-Тинч уммони ҳамкорлик ташкилоти саммитида Россия ва АҚШ расмийлари учрашишган.\nШанба куни АҚШ Давлат котиби Ҳиллари Клинтон ва Россия Ташқи ишлар вазири Сергей Лавров Россиянинг яқинда Жаҳон савдо ташкилотига киргани муносабати билан ўзаро савдо алоқаларини муҳокама қилишган.\nДавлат котиби Клинтон хоним Россиянинг сентябр ойидан бошлаб одатий савдо қилиш ҳуқуқига эга бўлишига умид билдирган.\nЖэксон-Вэник тизимига асосан инсон ҳақлари ва фуқаролар эмиграцияси чекланган давлатларга кенг миқёсдаги имкониятлар берилмайди.\n1974 йилда қабул қилинган тартиблар ҳали ҳам бекор қилинмаган.\nАйни пайтда Россиянинг бу борадаги мавқеи АҚШ Конгрессида муҳокама қилинаётгани айтилади.\nСаммитда, шунингдек, Сурия масаласи ва дунёдаги иқтисодий вазият борасида мунозаралар ўтказилиши хабар қилинган.\nПрезидент Ху Жинтао ваъда қилишича, Хитой жаҳон иқтисодиётининг молиявий инқироздан кейин оёққа туриши учун дастак беради.\nХитой бугун дунёнинг иккинчи йирик иқтисоди бўлиб турипти ва кўп мамлакатлардаги бизнеслар Хитойдаги ишлаб чиқаришга боғланган.\nВладивосток шаҳрида Осиё-Тинч уммони мамлакатлари раҳбарлари саммитида Президент Ху Жинтао Хитой ички ишлаб чиқаришни янада ривожлантириш сиёсатини давом эттиришини айтган.\n"Бутун дунё иқтисоди жуда секинлик билан тикланмоқда ва ҳозиргача ҳал қилинмаган ва ривожланишга тўсқинлик қилаётган сабаблар бор", деб айтган Ху Жинтао саммит муносабати билан ташкил этилган бизнесменлар билан учрашувда.\n"Осиё ва Тинч уммони минтақасидаги тинчлик ва барқарорликка у ердаги ҳар бир мамлакат масъулиятлидир", - деб таъкидлаган Хитой раҳбари.\nСаммитнинг иккинчи кунида чиқиш қилган Россия Президенти Владимир Путин савдо алоқаларини ривожлантириш ҳақида гапирган.\nАйни пайтда, Россия Ташқи Ишлар вазири Сергей Лавров ўз нутқида Американинг Сурия ва Эронга киритган санкциялари Россия бизнес манфаатларига зарар келтиради, деган.\nШунингдек, Россия вакили Суриядаги қон тўкишларга бутунлай чек қўйиш асосий вазифалардан эканлигини айтиб ўтган.\nОсиё-Тинч Океани ҳамкорлик ташкилоти саммитида дунёнинг 21 давлати раҳбарлари, сиёсатчилари ва бизнесменлари қатнашишмоқда.


Mening fikrim - 109-s-p/19\nМуаллиф:MIRZAYEV SARVAR AKBAROVICH\nМамлакатимиз қишлоқ хўжалиги соҳасини ривожлантириш, соҳани хақиқий фидоий ёш кадрлар билан таъминлаш мақсадида қишлоқ жойлардаги мактабларда махсус агросинфларни ташкил қилишни таклиф қиламан.\nХурматли Сарвар Акбарович, фидоийлик - пул билан мехнатга хак тулашнинг имкони йук жойда ишлайди. Масалан фанда ва жанггохларда. Биз навбатдаги технологик инкилоб бусагасида турибмиз. Хозирги маориф тизими бу давр учун мутахассисларни тарбиялаб бера олмайди (шунчаки укитиш камлик килади) , чунки битта синфда 45 тагача бола. Унинг устига мактабларнинг хаммаси 2 сменали. Акалли укиш китоби укувчини узига жалб кила олмайди - узундан узок ва зерикарли хикоялар... Имтиёз масаласида - харбийга берилган имтиёз канчадан канча уринларга ушанга лойик булган, лекин харбийдан имтиёз олмаган абитуриентларни четга суриб ташлади? Укишга кириш учун имтиёз - факат билим булиши шарт... Мабодо хозирги холатга сизнинг таклифингизни ва шунга ухшаган яна 2-3 та таклифни кушадиган булсак, "Узбекистон" номини "Гастербайтерланд" номига узгартиришга тугри келиб колмайдими?\n7 Март 2019, 14:59\nҲурматли Сарвар Акбарович! Агросинфларни тамомлаган ёш кадрлар истиқболини яхшилаш бўйича таклифининг бир томонлама яхшидир, лекин таклифга инсонни доим биринчи ўринда қизиқтириб келадиган маош масаласини ёритиб утмабсиз. Фермер ёки кластер бугун ёшларни келажак пойдевори, оила қуриш, уй сотиб олиш ва бошқа эҳтиёжлари билан 1,5 млн сўмдан 3.0 млн сўмгача ойлик бераоладими? Бу масаланинг энг устувор масаласи. Ҳар қандай шахсга иш таклиф қилсангиз биринчи ўринда маоши қанча эканлигини сўрашини ёддан чиқарманг.\n24 Февраль 2019, 16:08


ДИҚҚАТ: “ЁШ СПИКЕР” ТАНЛОВИ ЭЪЛОН ҚИЛИНАДИ | Buxoro yoshlari gazetasi\nҲуқуқий-сиёсий билимлар майдони Сизни чорлайди.\nОЛИЙ ТАЪЛИМ МУАССАСАЛАРИ ТАЛАБАЛАРИ ЎРТАСИДА ЎТКАЗИЛАДИГАН\n“ЁШ СПИКЕР” ТАНЛОВИ НИЗОМИ\n“Ёш спикер” танлови ёшларнинг ҳуқуқий саводхонлиги, сиёсий маданиятини оширувчи, фаол фуқаролик позициясини шакллантирувчи, ижтимоий-маънавий билимлари янада юксалтирувчи танловдир. Олий таълим муассасаларидаги талаба ёшлар учун ташкил этилган танловда бакалавриат ва магистратура босқичидагилар қатнашишади.\nТанлов ёшларни сиёсий билимдон, ёш ҳуқуқшунос сифатида камол топтириб, “спикер” сифатида намоён этади.\n“Парламентаризм билимдони”, “Мен депутат бўлсам”, “Тафаккур синовлари”, “Ёш сиёсатчи” танлови ғолиблари, “Зулфия” мукофоти, “Ўзбекистон белгиси” кўкрак нишони, номдор давлат стипендияси (даражаси жиҳатидан мазкур стипендиядан юқори туриши, шунингдек, “Ёш спикер” танлови иқтидорли ёшларни кашф этиш ва қўллаб-қувватлашга қаратилганини инобатга олиб) совриндорлари мазкур танловда иштирок этмайди.\n“Ёш спикер” танловининг мақсад ва вазифалари\nОлий таълим муассасалари талабалари орасига янада чуқурроқ кириб боришини таъминлаш ва танловнинг таъсирини ошириш, талабаларнинг танловга интилишини кучайтириш;\nОлий таълим муассасалари талабаларининг сиёсий-ҳуқуқий соҳадаги билимлари синовдан ўтказиш ва рағбатлантириш;\nТанлов даражасини ошириш ва фаолиятини кучайтиришда талабаларнинг иқтидори, илмий салоҳияти, фаоллиги ва шижоатидан унумли фойдаланиш;\nўқув юртлари, маҳаллалар, корхона ва ташкилотларда ёшларнинг ҳуқуқий-сиёсий онгини ошириш, уларни жиноятчиликнинг турли кўринишларига қарши курашга жалб этиш;\nёшлар жамиятни ҳаракатга келтирувчи асосий куч эканлигини тўла англаб етишларига кўмаклашиш;\nёш авлод қалби ва онгига она юртга муҳаббат, истиқлолга садоқат туйғуларини чуқур сингдириш;\nёшларни мафкуранинг асосий негизлари саналган ватанпарварлик, инсонпарварлик, демократия, байналминаллик, тараққиёт ва равнақ, тинчлик, ҳамкорлик, яратувчанлик, маърифатпарварлик, эркинлик тамойилларига ҳурмат ва эҳтиром кўрсатишга чорлаш;\nҳуқуқий-сиёсий ғоявий иммунитетни шакллантириш;\nинсоннинг юксалишида ҳуқуқий-сиёсий оламнинг таъсири ва аҳамияти юқори эканлигини англашларида кўмаклашиш;\nтегишли қонунчилик амалиёти ва амалдаги қонунларни такомиллаштириш юзасидан таклифлар киритиш;\nулар ўртасида ёшларга оид чиқарилаётган қонун ҳужжатларининг мазмун-моҳиятини кенг тарғибот қилиш;\nзамон талабига мос ҳолда янгича фикрлайдиган, мустақил дунёқарашга эга ёшларда дахлдорлик туйғусини янада ошириш;\nПрезидент асарлари, маърузалари, сиёсий ва ҳуқувий соҳага оид қонун ва фармонларни ўрганиш ва англашга чорлаш;\nПрокуратура, суд, адлия идораларига ташриф буюриб, ёшларда улар иш фаолияти билан яқиндан танишиш имкониятини яратиш.\n“Ёш спикер” танловини ташкил этиш\n“Ёш спикер” танлови “Камолот” ЁИҲ вилоят Кенгаши ҳамда унинг муассислигидаги “Бухоро ёшлари” газетаси ҳамкорлигида Ўзбекистон Республикаси Олий Мажлиси қошидаги нодавлат-нотижорат ташкилотлари ҳамда бошқа фуқаролик институтларини қўллаб-қувватлаш жамоат фонди грант лойиҳаси доирасида ўтказилади.\n“Ёш спикер” танловида вилоятдаги мавжуд олий таълим муассасалари (Бухоро давлат университети, Бухоро Муҳандислик-технология институти, Бухоро давлат тиббиёт институти, Тошкент Ирригация ва мелиорация институтининг Бухоро филиали) талабалари ўртасида ташкил этилади.\nТанлов жойи “Камолот” ЁИҲ вилоят Кенгаши билан келишилган ҳолда белгиланади.\nТанловда ҳар бир ОТМдан 5 нафардан сараланган, энг иқтидорли, ҳуқуқий саводхонлиги юқори талабалар иштирок этади.\nТанлов 2 (икки) шартдан иборат бўлиб, ҳар бир шарт учун маълум вақт белгиланди.\n1-шарт: “Ҳуқуқий-сиёсий билимдон” – олий таълим талабалари Ўзбекистон Республикаси Биринчи Президентимиз Ислом Каримов асарлари, Юртбошимиз Шавкат Мирзиёев маърузалари, қабул қилган қонун ва қарорлари, “Ёшларга оид давлат сиёсати” тўғрисидаги қонунлар, “Халқ билан мулоқот ва инсон манфаатлари” Давлат дастури борасидаги билим ва қарашлари, 2017-2021-йилларда Ўзбекистонни ривожлантиришнинг бешта устивор йўналиши бўйича Ҳаракатлар стратегияси, Бош қомусимиз ва унинг жамият ҳаётида тутган ўрни, истиқлол йиллари ислоҳотлари ва эришилган ютуқлар ва ҳоказолар тўғрисида саволлар тақдим этилади. Бунда ҳар бир иштирокчи 10 тадан саволга 2 дақиқа ичида жавоб бериши керак. Тўғри жавоб учун – 1 балл, қисман жавоб учун – 0,5.\n2-шарт: “Ўзбекистон келажагига масъулман!” – иштирокчилар жамоавий тарзда қонун дастурлари асосида мамлакат ривожи ва жамият тараққиётига ҳисса қўшишда аҳамият касб этадиган, шунингдек, тенгдошларини Ватанга муҳаббат, юртга садоқат руҳида камол топишларига чорловчи янги ғоя, лойиҳа ёки таклифларини кўргазмали воситалар (слайд ёки плакат) орқали тақдимот қиладилар. Ҳар бир жамоа тақдимоти учун 5 дақиқа вақт ажратилади.\n3- шарт: “Китоб ва ёшлар” – ҳар бир иштирокчи ўзи ўқиган ижтимоий-сиёсий ёки бадиий (илмий асарлар бундан мустасно) китобнинг ёшлар ҳаётидаги ўрни ва аҳамияти ҳақида тушунча беради. 3 дақиқа вақт ажратилади.\nТанлов шартларини адолат, шаффофлик асосида баҳолаб бориш мақсадида Адлия ходимлари, Фуқаролик жамияти шаклланиши мониторинг қилиш мустақил институти вилоят ҳудудий бўлинмаси вакиллари, депутатлар ҳамда “Камолот” ЁИҲ вилоят Кенгаши вакилларидан иборат ҳакамлар ҳайъати баҳолаб боради.\nВилоятда мавжуд ҳар бир олий таълим муассасаси бошланғич ташкилот етакчиси томонидан танловда иштирок этувчи 5 нафардан иборат талабалар рўйхати танлов ташкилий қўмитаси (“Камолот” ЁИҲ вилоят Кенгаши ёки “Бухоро ёшлари” газетаси таҳририяти)га юборилади.\n2 дона (3х4 расм)\nТанлов билан боғлиқ батафсил маълумотларни buxoro-yoshlari.uz сайти орқали билиб олиш мумкин.\nТанлов ғолиблари тақдирлаш ва рағбатлантириш\nТанлов ғолиблари 1-, 2-, 3- ўрин, шунингдек, 2 номинация бўйича Диплом, Фахрий Ёрлиқ ҳамда эсдалик совғалар билан тақдирланади.\nТанлов якунлари ҳақида ОАВда эълон қилинади.\nмурожаат учун қуйидаги телефон рақамларига қўнғироқ қилинг:\n+ 99891 448-19-07;\n770 -03 -04.\nТанлов жорий йилнинг 6 апрель куни Бухоро муҳандислик технология институтида бўлиб ўтади.\nУшбу танлов Ўзбекистон Республикаси Олий Мажлиси ҳузуридаги нодавлат-нотижорат ташкилотлари ҳамда бошқа фуқаролик институтларини қўллаб-қувватлаш Жамоат фонди гранти лойиҳаси маблағлари асосида молиялаштирилади.\nПредыдущая записьНАВРЎЗ – ГУЛ БАҲОРНИНГ ЭРКА МАЛАГИСледующая запись“ЁШ СПИКЕР” – НОТИҚЛАР БЕЛЛАШУВИ


Ойбек ва Нигора фарзандли бўлишди » Ўзбекистон янгиликлари – Zamin.uz\n28-08-2016 | 10:10\nZAMIN.UZ / Маданият / 28 Август 2016 года1 239\nАввалроқ, “Ниҳол” мукофоти совриндорлари Ойбек ва Нигоранинг фарзанд кутаётгани ҳақида хабар берган эдик. Бугун, 27 август куни соат 19:00 атрофида хонанда Ойбек Алимов таҳририятимизга қўнғироқ қилиб, оталик бахтига мушарраф бўлганини маълум қилди. “Ўғилли бўлдим! Бу қандай бахт эканини тушунтириб беролмайман”, дейди Ойбек Алимов.Маълумотларга қараганда, чақалоқ Тошкент шаҳридаги 7-сонли туғруқхонада дунёга келган. Она ва боланинг саломатлиги аъло даражада. Эслатиб ўтамиз, Ойбек ва Нигора ўтган йилнинг 21 ноябрь куни турмуш қуришган эди. Фурсатдан фойдаланиб, таҳририятимиз номидан хонандалар Ойбек ва Нигорани табриклаб, чақалоққа узоқ умр тилаб қоламиз.\nЎқишни тавсия қиламиз Шерзод Бин ва Ситора Олимжонова турмуш қуради?!


Ahlisunnat.uz | Динимизда овчилик\nБош саҳифа / Савдо-сотиқ / Динимизда овчилик\nСавол: Динмизда овчилик ҳақида нима дейилган?\nЖавоб: Аллоҳу таоло инсонлар учун турли ҳайвонлар яратган. Бедана, қуён, балиқ каби ҳайвонларнинг гўштидан, сувсар, бўрсиқ, тулки каби ҳайвонларнинг терисидан, тиббиёт ва парфюмерияда ишлатиш учун жайлонларнинг мускусидан, денгиз жониворларининг маржонидан, филнинг тишидан фойдаланиш учун овлаш, бўри, тўнғиз, илон, сичқон каби ҳайвонларни зарар кўрмаслик учун қийнамасдан, масалан, тириклайин ёқмасдан, сувда чўктирмасдан ўлдириш жоиздир.\nОвчилик қилаётганда бошқаларга зарар бермаслик керак. Афсуски ҳозирги замонда “Завқ учун балиқ тутиш ва овчилик қилиш нозик руҳли мусулмонларга ярашмайди. Ўзларига ярашадиган бошқа иш билан шуғуллансинлар” дейдиган одамлар кўпайган. Тижорат учун бўлмаса ҳам шунчаки балиқ ейиш учун балиқ тутиш ҳаром ёки макруҳ эмас. Жоиздир. Ҳатто балиқ ейишни хоҳламаса ҳам, шунчаки кўнгил хижиилини ёзиш учун балиқ тутиб, тутган балиқларини муҳтожларга тарқатиш жоиздир.\nЖаноби Ҳақ Қуръони каримда балиқ овлашни ҳалол қилган. “Денгизда овлаш ва уни ейиш ҳалол қилинди” деб буюрилган.(Моида, 96)\nАллоҳу таоло ҳалол қилган овчиликни шариатга зид ишдек кўрсатиш нотўғридир.\nВаҳший ҳайвонларни овлаш билан кун кўриш, мубоҳ бўлса ҳам, тижорат, деҳқончилик, косиблик каби бошқа касб билан шуғулланган афзалдир. Шунчаки кўнгил очиш учун овчилик қилиш яхши эмас. Қалбга қайғу солади, ҳайвонларга нисбатан шафқат туйғуларини йўқотади, марҳамат туйғусини камайтиради.\nЛекин овчиликка, ҳайвон овлашни ҳаром ёки ношаърий иш дейиш жоиз эмас. Қассоб ҳам молларни сўймоқда. Қассобнинг қилган ишига виждонсизлик дейиладими? Овлаётганда ҳайвонларни қийнаб ўлдирмаса, динимиз билдирганларига амал қилаётган бўлса, ҳеч қандай муаммо йўқ.\nОвчилик милтиқ, тузоқ билан амалга оширилганидек ўргатилган ит, този, қирғий, бургут каби ҳайвонлар билан ҳам овлаш мумкин. Ўргатилмаган ҳайвонлар билан овчилик қилинмайди.\nЯъни ҳайвон овни ўзи учун эмас, эгаси учун овлаши керак. Бир ҳайвоннинг ўргатилганлиги кетма-кет тутган учта овини емасдан эгасига келтириб берганидан билинади. Бургут, қирғий каби йиртқич қушларнинг қўйиб юборилиб, кейин чақирган вақтида учиб келишидан билинади. Бир този овлаган ҳайвонини еса ёки қуш чақирилганда учиб келмаса, бундай ҳайвонларнинг овлаганлари ейилмайди.\nОвланган ҳайвонни ея олиш учун қуйидагиларга диққат қилиш керак:\n1. Ов каклик, қуёнга ўхшаган гўшти ейиладиган ҳайвон бўлиши керак.\n2. Овчи мусулмон ёки аҳли китобдан бўлиши керак. Овни отаётганида ёки ўргатилган ҳайвонни юбораётганида “бисмиллоҳ” деб айтиши керак. Бисмиллоҳ айтишни унутса, зарари йўқ. Атайлаб айтмаса, овланган ҳайвоннинг гўшти ейилмайди. Китобсиз кофирларнинг, муртадларнинг сўйган, овлаган ҳайвонларини ейиш ҳаромдир.\n3. Овланган ҳайвон ов жараёнида олган жароҳати туфайли ўлиши керак. Ўлмасдан туриб қўлга олса, бисмиллоҳ билан сўйиш керак бўлади.\n4. Овчи ўқ отгандан кейин дарров югуриб бориши, жароҳатланган ҳайвонни дарров бўғизлаши керак. Боргунича ўлиб қолса, зарари йўқ, яъни гўштини еса бўлади. Овланаётган ҳайвон кўздан йўқолиб, кейин узоқ бир жойда ўлик ҳолда топилса, гўшти ейилмайди. Чунки бошқа бир сабаб билан ўлган бўлиши мумкин. Масалан, тепадан йиқилиб ёки бир дарахтга урилиб ўлган бўлиши мумкин. Овланаётганда узилган ўқдан олган жароҳати чуқур бўлса ва қон оққан бўлса, гўштини ейиш мумкин.\n5. Яраланган ҳайвонни бошқа бировни ўргатилган ҳайвони тутиб, ўлдирса, гўшти ейилмайди. Ўзининг ўргатилган ҳайвони ўлдирган бўлиши керак.\n6. Ўргатилган ит тутган овининг гўштидан еса, бу овни ейиш жоиз бўлмайди. Лекин бургутга ўхшаган қуш тутган овининг гўштидан еса, зарари йўқ. Чақирганида келадиган овчи қушнинг тутган ови ейилади. Овини тиши билан ёки панжаси билан овлайдиган ҳайвонларнинг гўшти ейилмайди.\n7. Овни ким тутса, ўшаники бўлади. Бир киши овни уриб туширганидан кейин ов туриб қочаётганида, бошқаси тутиб олса, ов ўшаники бўлади.\n8. Қуруқлик ва сув тошбақаси, устрица ҳамда мидия каби денгиз жониворлари ейилмайди.\n9. Балиқ шаклида бўлмаган денгиз жониворлари ейилмайди. Сув ичида ўзи ўлиб, қорни тепага қараб қолган балиқ ейилмайди. Тўр, сочма, дори, зарба билан муз орасига қисилиб ўлган балиқ ейилади.\n10. Бисмиллоҳсиз тутилган ёки кофирлар овлаган балиқларни ейиш ҳалол. Лекин бисмиллоҳсиз овланган бошқа ҳайвонларини ейиш ҳаром.\nСавол: Овланаётган ҳайвонни, масалан, қуённи ухлаётганида эмас, уйғотиб, қочаётганида отиш керак, дейишади. Ухлаётганида ўқ отиш жоизми?\nСавол: Қармоққа чувалчанг илиш жоизми?\nСавол: Моида сурасининг 94, 95 ва 96-оятларини ўқиб, овчилик тақиқланибдими деб ўйлаб қолдим. Овчилик мубоҳ эмасми?\nЖавоб: Ҳа, мубоҳ. Ояти каримадан ўзбошимча диний ҳукмларни ўрганиб бўлмайди. Ҳатто ҳадиси шарифлардан ҳам олимларнинг изоҳи бўлмай туриб, ўзбошимча хулоса чиқариб, динни ўрганиб бўлмайди. Дин фиқҳ китобларидан ўрганилади. Сиз ўқиган ояти карималар ҳажда иҳромли ҳолда овчиликни, қуруқлик ҳайвонларини овлашни тақиқлаган.


«Уйимни доимо ёнимда олиб юрганман» | Тадқиқ сони\nТИЛИДА ЎҚИШ аймара албан амхар арабча арман африкаанс бикол болгар валяйта венгер венда вьетнам га грек гренланд грузин гуарани дат зулу игбо илоки инглиз индонез исланд испан итальян йоруба каталан квангали кечуа (Аякучо) кечуа (Боливия) кикуйю киньяруанда кирунди корейс коса креол (Гаити) куаньяма кхмер латиш лингала литва луо малагаси малайя мальта ндебеле ндонга немис непал нзема нидерланд норвег озарбайжон озарбайжон (кирилл ёзувида) оромо пангасинан поляк португал румин рус самар-лейте свати себуан сепеди серб серб (лотин ёзувида) сесото (Лесото) сингал словак словен сранан-тонго суахили тагал таити тай тви тиграй тотор тсвана тсонга турк украин фин француз хилигайнон хитой (путунхуа, анъанавий) хитой (путунхуа, соддалаштирилган) хорват чех чичева швед шона эве эстон эфик япон ўзбекча қирғиз қозоқ\n1929- йилнинг август–сентябрь ойларида бутун АҚШ бўйлаб қизғин ваъзгўйлик кампанияси бўлиб ўтди ва унда 10 000 дан зиёд киши қатнашди. Улар одамларга чорак миллион нусха китоб ва рисолалар тарқатишди. Ўша ваъзгўйлар орасида бир мингга яқин китоб тарқатувчилар ҳам бор эди. Уларнинг сони нақадар кўпайган эди-я! «Бюллетень»да * хабар берилишича, 1927–1929- йиллар ўртасида кашшофлар сафи уч баробар кўпайганига «ишониш қийин эди».\n1929- йилнинг охирларида молиявий инқироз юз берди. Ўша йили октябрь ойининг 29- куни «Қора сешанба» деб аталди, чунки Нью-Йорк фонд биржасида нархларнинг кескин тушиши, жаҳон иқтисодиёт тузумига зарба бериб, «Буюк тушкунлик»ни юзага келтирди. Мингларча банклар касодга учради. Фермалар фаолиятини тўхтатди. Йирик заводларнинг эшиклари ёпилди. Миллионлаб одамлар ишсиз қолди. 1933- йили АҚШда кунига 1 000 киши гаровга қўйган уйини қайтиб олиш ҳуқуқидан маҳрум бўлаётганди.\nШундай инқироз даврида тўла вақтли ваъзгўйлар қандай кун кечирган экан? Улар ғилдиракли уйлардан фойдаланишган. Ижара ҳақи ва солиқ тўловлари талаб қилинмайдиган, ичида яшаш мумкин бўлган фургон ва автоприцеплар, кўплаб кашшофларга хизматларини иложи борича камроқ харажатлар билан олиб бориш имконини берарди *. Анжуманлар вақтида эса, бундай мобил уйлар текин меҳмонхонага айланарди. 1934- йили «Бюллетень»да, ушбу ихчам ва шинам уйлардан самарали фойдаланиш учун сув таъминоти, овқат пиширадиган плита, йиғиладиган каравот ҳамда совуққа қарши изоляция каби қулайликлар борасида батафсил йўл-йўриқлар берилганди.\nЖаҳон бўйлаб топқир ваъзгўйлар ғилдиракли уйлар қуришга тушишган эди. «Нуҳ пайғамбар кема қуриш борасида тажрибага эга бўлмаган,— деб эслайди Виктор Блэкуэлл,— мен ҳам автоприцеп барпо қилиш таржибасига эга эмасдим». Аммо у бунинг уддасидан чиқди.\nҲиндистонда муссонлар фаслида дарёдан ўтиш учун паромга чиқарилаётган автофургон\nАвери ва Ловениа Бристоуларнинг автофургони бор эди. Авери шундай дейди: «Мен совутидан айрилмайдиган тошбақа сингари, уйимни доимо ёнимда олиб юрганман». Бристоулар Харви ва Анни Конроулар билан биргаликда кашшоф бўлиб хизмат қилишган. Корноуларнинг мобил уйи бор эди ва унинг деворлари рубероид билан қопланганди. Улар ҳар сафар йўлга чиқишганда, рубероид қоғозлари ажралиб тушарди. «Бунақа автоприцепни ҳали ҳеч ким кўрмаган,— деб эслайди Авери,— бундан кейин ҳам бунақаси учрамаган!» Лекин, Аверининг айтишича Конроулар икки ўғли билан «энг бахтли оила» бўлишган. Харви Конроу шундай деб ёзган эди: «Биз ҳеч қачон бирор нарсага муҳтож бўлмаганмиз ва Яҳовага хизмат қилаётиб, ўзимизни хавфсиз ҳис этардик, чунки У бизга меҳр ила ғамхўрлик қиларди». Кейинчалик Конроуларнинг тўрталаси Гилад мактабига таклиф этилди ва Перуда тўла вақтли махсус ваъзгўй этиб тайинланишди.\nБаттаинослар оиласи ҳам кашшоф бўлиб хизмат қилишган. Джиусто ва Винсенца, ота-она бўлишларини билишгач, 1929- йили Форд А русумли юк машиналарини уйга айлантиришган. Илгари ўзлари яшаган чодир билан таққослаганда, бу фургон «яхшигина меҳмонхонага ўхшарди». Жажжи қизалоғи билан улар севимли хизматларини давом эттиришган ва АҚШда яшовчи италиялик кишиларга ваъз этиб юришган.\nХушхабарни кўп одамлар тингларди, бироқ камбағал ва ишсизлар Муқаддас Китобга асосланган адабиёт учун ҳар доим ҳам пул эҳсон қила олмасди. Бунинг ўрнига улар турли хил фойдали нарсаларни беришарди. Иккита кашшоф, қизиқиш кўрсатган кишилардан 64 хил нарса олишганини санаб ўтишган. Улар рўйхатни ўқишганда, гўё «дўконда сотилган молларни санаб ўтгандай бўлишган».\nФред Андерсон бир фермерни учратган эди. Фермер ундан бир нечта китоб сўраб, ўрнига ўз онасининг иккита кўзойнагини берганди. Бошқа фермада эса бир киши адабиётларимизга қизиқиш кўрсатган эди-ю: «Уларни ўқиш учун кўзойнагим йўқ»,— деганди. Аммо у қўшнисининг кўзойнагини тақиб, китобларни осонликча ўқий олганда, ўша китоблар ва кўзойнак учун бажонидил хайр-эҳсон қилган.\nГерберт Абботтнинг машинасида, кўтариб юрадиган товуқ катаги бўлган. Ваъзгўйликда унга учта тўртта товуқ беришса, уларни бозорга олиб бориб, сотарди ва бакни ёқилғи билан тўлдирарди. «Маблағимиз тугаб қолса нима қилардик? — деб ёзган эди у.— Ҳа, биз ишимизни тўхтатмасдик. Агар бакимизда ёқилғи бўлса, Яҳовага таяниб, йўлимизда давом этардик».\nБундай машаққатли дамларда Яҳованинг халқи Унга таянгани ва қатъиятли бўлгани туфайли бардош бера олган. Бир куни бўрон кўтарилиб, жала қуяётганида, Максвелл ва Эмми Льюислар машинадан сакраб чиқиб, унинг устига дарахт ағдарилганини ва машинани иккига бўлиб юборганини кўришган. «Бундай воқеалар бизни тўхтатмаган,— деб ёзган эди Максвелл,— биз таслим бўлишни хаёлимизга ҳам келтирмаганмиз. Ахир, қиладиган ишимиз ҳали кўп эди». Максвелл ва Эмми қўрқувга берилмай, меҳрибон дўстларининг ёрдами билан ғилдиракли уйларини таъмирлаб олишган.\nБиз яшаётган оғир вақтларда ҳам миллионлаб Яҳованинг Шоҳидлари худди шундай фидойилик руҳи билан ажралиб турибди. Ўтмишда яшаган ўша кашшофлар сингари, биз ҳам Яҳованинг Ўзи иш битти демагунча, ваъзгўйлик фаолиятини давом эттиришга қароримиз қатъий.\n^ 3- х.б. Ҳозир у «Илоҳий хизматимиз» деб номланади.\n^ 5- х.б. Ўша даврда кашшофларнинг аксарияти давлат ишида ишламасди. Улар Муқаддас Китобга асосланган адабиётни арзон нархга олиб, тарқатишарди ва эвазига берилган эҳсонлардан кун кечиришарди.


28 октябр 2021, Тошкент вақти: 04:41\nЎзЛиДеП баннерларни тайёрлаш марказдан молиялаштирилганини айтмоқда.\nФарғона вилоятидаги айрим тадбиркорлар 24 октябрдаги сайловларда амалдаги президент Шавкат Мирзиёев номзодини илгари сурган ЎзЛиДеП Фарғона вилоят булими ходимларини тарғибот баннерларини тайёрлаб беришга мажбурлаётганидан шикоят қилмоқда. ЎзЛиДеП вакиллари Озодликка сайловолди тарғибот ва ташвиқот кўргазма материаллари партия Марказий қўмитаси томонидан молиялаштирилаётганини билдирди.\nФарғоналик тадбиркорлар: Баннер қилишга мажбурланяпмиз\nОзодлик таҳририятига Телеграм орқали мурожаат қилган бир гуруҳ фарғоналик тадбиркорлар Ўзбекистон Либерал-демократик партиясининг Фарғона вилоят бўлими ходимлари босимига учраётганидан арз қилди.\n- Телефон қилавериб, ҳоли-жонимга қўймади! “Ҳокимиятдан, администрациядан текширув бор, ёрдам қилворинг, кейинчалик сизга фойдаси тегиб қолади”, деб ўзини партия бошлиғи ўринбосариман, деб таништирган Ҳалимжон исмли йигит. Буларга йўқ деб бўлмайди, тадбиркорлар ҳамма тадбирларида иштирок этиб келади, ҳомийлик қилганмиз илгари ҳам. Ҳомийлик ҳам эви билан бўлиши керак эмасми?! Партия тарғиботига давлатдан пул ажратилса керак. “Тинч юришни хоҳлайсизми? Бирор ташкилот текшириб келишини хоҳламайсизми?”, деган мазмунда гапиряпти. Бу ерда жуда кўп тадбиркорларга шунақа ишларни юклаворишяпти экан, дейди суҳбатдош.\nФарғонада ўрнатилган баннерлардан бири.\nОзодликка маълум бўлишича, Фарғона шаҳрида ЎзЛиДеП номзоди Шавкат Мирзиёев билан бирга “Миллий тикланиш”, “Адолат”, Экологик ва бошқа партиялар номзодлари сиёсий реклама баннерлари ҳам ўрнатилган.\nОзодлик ЎзЛиДеПнинг Фарғона вилоят бўлими вакили Ҳалимжон билан телефон орқали боғланиб, вазиятга ойдинлик киритишга уриниб кўрди. Президент партияси вакили тадбиркорларнинг иддаоларини қатъиян инкор қилди:\nОзодлик ҳозирча бошқа вилоятларда сайловолди ташвиқотлари билан боғлиқ харажатлар тадбиркорлар зиммасига юкланаётгани ҳақида маълумотга эга эмас.\nСиёсий реклама: "Колбасага овоз бермайман!"\nАйни дамда президент сайловларида иштирок этаётган бошқа партия баннерлари билан боғлиқ ҳодисалар жамоатчилик эътиборидан четда қолмади.\nХусусан, "фақат Шавкат Мирзиёевни рақиб сифатида кўриши"ни билдирган “Миллий тикланиш” демократик партиясидан президентликка номзод Алишер Қодировнинг қора фонда тушган “Президентликка номзод Алишер Қодиров” плакати кўплаб баннерларга осилди. Бир неча кун ўтмасдан бу баннерлар оқ фондаги “Овоз беринг! Алишер Қодиров”га алмаштирилгани кўпчилик блогерлар ва кузатувчилар изоҳларини келтириб чиқарди.\nАлишер Қодировнинг плакатидаги ёзувлар бир қарашда “Президентликка Алишер қодир” деб ўқилса, яхшилаб эътибор берилганидан кейин “Президентликка номзод Алишер Қодиров” тўлиқ матни келиб чиқади.\n“Миллий тикланиш” етакчиси тармоқларда тарғибот баннерлари мажбурлаб алмаштирилаётгани тўғрисидаги-гап сўзларга раддия берди:\n"Бундай эмас азизлар. Биз буни режалаштирган эдик: оқни оқ деймиз, қорани қора! Ишонч билдирилса Ўзбекистон равнақи ва ўзбек халқи фаровонлиги учун боримни беришга тайёрман."\n“Адолат” Социал-демократик партиясининг президентликка номзоди Баҳром Абдуҳалимовнинг “колбаса фони”даги сиёсий рекламаси 'эса, интернетнинг ўзбек сегментида энг кўп кўрилган суратлардан бирига айланди.\nУшбу баннерлар тармоқ фойдаланувчилари орасида мемга айланишга ҳам улгурди.\nУнга кўра, сиёсий партияларнинг ташвиқот ва тарғиботи учун 15 млрд 486 млн сўм, ҳар бир номзодга эса — 3 млрд сўмдан ажратилди. Сайлов жараёнида коронавирусга қарши кураш учун 11,5 млрд сўм сарфлаш режалаштирилгани маълум қилинганди.\nМСК маълумотларига кўра, 2020 йилда ЎзЛиДеП партиясига 35,3 млрд сўм келиб тушгани, бу партияларга ўтказилган энг кўп маблағ ҳисобланиши олдин айтилган эди. Миллий тикланиш ва ЎзЛиДеП партияларининг асосий молиялаштириш манбалари давлат бюджетидан бўлгани, ХДП харажатларининг 48 фоизи эса ўз маблағлари ҳисобига тўғри келгани тўғрисида ҳисобот берилган.


SpaceX бир уринишда орбитага 64 та сунъий йўлдошни олиб чиқди\n07:53 / 04.12.2018 6076\nАҚШнинг SpaceX компанияси 3 декабрда 64 та сунъий йўлдошга эга Falcon 9 ракетасининг парвозини амалга оширди.\nРакета Тошкент вақти билан соат 22:34да Калифорниядаги Ванденберг космодромидан учирилган. Ракета стартидан 8 дақиқа ўтиб унинг биринчи поғонаси кейинчалик такроран ишлатиш учун Тинч океанидаги платформага қўндирилган. Эътиборлиси, компания ушбу поғонани илк бор учинчи марта қайта ишлатди. Аввал бу блок май ва августда ракеталарни учиришда қўлланган.\nСунъий йўлдошлар белгиланган орбитага қисм-қисмлаб олиб чиқилган. Умумий ҳисобда фазога 17 та давлатнинг 35 та компанияси, тадқиқот ташкилоти ва таълим муассасаси қурилмалари олиб чиқилди.\nБир уринишда орбитага бундай кўп миқдорда сунъий йўлдошларнинг олиб чиқилиши АҚШ ҳудудидан амалга оширилган парвозлар учун рекорд натижа бўлди. Бироқ бу борадаги мутлақ рекорд 2017 йил февралида Ҳиндистоннинг PSLV ракетаси 104 та сунъий йўлдошни фазога олиб чиққанда ўрнатилган.\nАҚШда Falcon Heavy ракетасининг илк тижорий парвози амалга оширилди


28 октябрь, 2020, 22:54\nТеглар:Андижон | Суперлига | Сурхон\nМураббийнинг ишончини оқлаш муҳим.\nСуперлигада қолиш учун курашаётган “Андижон”га ғалабалар жуда зарур бўлиб турган пайтда клуб ҳозирча бу ишни уддалай олмаяпти. 21-турда улар ўз майдонида “Қизилқум” билан 0:0 ҳисобида дуранг ўйнади. Аслида меҳмонлар мезбонларга қараганда фаолроқ ўйнади ва имкониятларга эга бўлишди. Шуни ҳисобга олганда, андижонликлар бир очкони қўлга киритди, дейиш мумкин.\nЎша ўйиндан кейин “Андижон” бош мураббийи Бахтиёр Ҳамидуллаевнинг фикри ҳамманинг эътиборини ўзига қаратди. У натижадан ва ўйиндан умуман қониқмаганини очиқчасига ошкор қилиб, жамоасидаги бундай футболчилар керак эмаслиги ҳақида гапирди. Ҳамма мураббий ҳам қўрқмасдан бундай гапни айта олмайди. Лекин Бахтиёр ичидаги гапини ташига чиқарадиганлардан.\nҚизиқ, бош мураббийнинг бундай жиддий танқиди жамоа аъзоларига қандай таъсир қилди? Улар бу гапларни қандай қабул қилишди? Клубнинг маҳаллий футболчиларидан бири, асосий таркиб аъзоси - Хушнуд Авилов Sports.uz мухбирининг таклифини ерда қолдирмаган ҳолда у ҳам клубдаги вазият ҳамда имкониятлар борасида дангал гапирди.\n- “Андижон”нинг ғалаба учун кучи ҳам, шижоати ҳам етарли бўлмади. Қайд этилган дуранг адолатли бўлди, деб ўйлайсизми?\n- “Қизилқум” жамоаси бизга жиддий қаршилик кўрсатди. Лекин биз ҳам бу баҳсга яхши тайёргарлик кўргандик. Аммо кўп вазиятларда рақибга имкониятларни бой бердик. Шу боис учрашув давомида жамоамизда деярли голга тортадиган вазият бўлмади. “Қизилқум”да эса бу борада имкониятлар кўпроқ бўлди. Тўғриси, бизда ғалабага бўлган иштиёқ кўринмади. Шу сабаб имкониятларни ярата олмадик.\n- Вазият ҳамон жиддий, чемпионат тугашига эса саноқли турлар қоляпти. Навбатдаги турда асосий таъқибчилардан бири – “Сурхон”га қарши сафарда ўйнайсизлар....\n- Ҳа, тўғри, “Сурхон” билан ўйин олти очколик аҳамиятга эга. Чунки олдимизда бошқа йўл йўқ, деб ўйлайман. Худо хоҳласа, “Андижон” Суперлигада қолади. Вазият эса жиддийлигини билиб турибмиз. “Сурхон”га ҳам уч очко сув ва ҳаводек зарур. Шунинг учун бўлажак ўйинга жиддий тайёргарлик кўришимиз шарт. Агар кечаги ўйиндаги каби ўйнасак, унда аниқ про-лигага тушиб кетамиз.\n- “Қизилқум”га қарши учрашувдан сўнг Бахтиёр Ҳамидуллаев кескин равишда бундай футболчилар керак эмаслигини ва кейинги ўйинда ёшларни майдонга туширишини айтди. Бунга қандай муносабатдасиз?\n- Ҳа, ўйиндан кейинги матбуот анжуманида бош мураббийимизнинг айтган гапларини ўқидим. Бахтиёр акани ҳам тўғри тушуниш керак. Боиси, биз “Қизилқум”га қарши ёмон ўйин кўрсатдик. Балки шу сабабли Ҳамидуллаев салбий гапарни гапирди. Балки аччиқ устида шундай дегандир. Тан олиш керакки, футболчиларда ўзларига бўлган ишонч етишмади. Кейинги учрашувда ғалаба қозониб, унинг бу гаплари нотўғри эканлигини исботлаймиз.\n- Умуман, илк бор асосий жамоага бош мураббийлик қилаётган Ҳамидуллаевнинг фалсафасига футболчилар қанчалик мослашишяпти?\n- “Андижон”да ушбу мавсум ичида мураббийлар алмашди. Бошида Александр Хомяковнинг ўз ўйин услуби бор эди. У ажойиб мураббий эди. Александр Андреевич кетгач, ўрнига Виктор Кумиков олиб келинди. Лекин унинг ўйин услуби унчалик ўзини оқламади. Ҳозирги кундаги бош мураббийимиз Бахтиёр Ҳамидуллаев жамоага келиб кўп нарсани ўзгартирди. Бу вазиятда ўйин услуби ҳақида гап кетмаяпти. Жамоадаги ички муҳит ёмон эди. Бахтиёр ака келгач, яхши томонга ўзгаряпти. Лекин Ҳамидуллаевга ҳам вақт керак деб ўйлайман. Чунки мураббийликка яқинда қадам қўйган. Бундай пайтда ундан кўп нарса сўраш ҳам нотўғри.\n- Жамоа таркибида кўпроқ маҳаллий ўйинчилар ўйнашяпти. Бундай таркиб билан клуб Суперлигада қолишга қодирми? Ёки барибир тажрибали футболчилар керак эдими?\n- Ҳа, албатта. Тажрибали футболчилар керак. Бунга “Қизилқум”га қарши ўйин мисол бўла олади.\n- Бундан ташқари, таркибга қарасак, футболчилар етишмаётгани ва бунинг оқибатида рақобат ҳам деярли йўқлиги билиниб қоляпти...\n- Тўғри, жамоамизда рақобат қила оладиган ўйинчилар йўқ. Кўп учрашувларда жамоа таркиби шу ҳолатда. Натижада бизда рақобат етарли даражада эмас.\n- Қолаверса, жамоада илгари молиявий томондан муаммолар кузатилаётганди. Кейин эса раҳбариятда ўзгариш рўй берди. Энди вазият қандай?\n- Ҳозирги кунда ойлик маошлар ўз вақтида бериляпти. Шунингдек, янги базага ҳам кўчиб ўтдик. Қисқаси, клубда ҳаммаси жойида. Фақат футбол ҳақида ўйлашимиз лозим.\n- Энг кўп дуранг “Андижон”да бўлиб турибди – 10 та. Агар қолган учрашувларда ҳам Суперлигада қолиш учун дуранглар етарли бўлса, шундай натижалар қайд этилишига розимисиз?\n- Йўқ, мен бунга рози бўлмасдим. Нимагаки, “Андижон”нинг ҳисобида фақат биргина ғалаба бор холос. Бизга эса ҳар бир учрашувда ғалаба керак.\n- “Андижон”нинг Суперлигада қолиши учун неча фоизга ишонч ҳосил қиляпсиз?\n- 60х40 фоиз деб ўйлайман. “Сурхон” билан учрашувда кўп масалага ойдинлик киритилади.\nМиржалол Қосимов: Мақсад Наманганда бош соврин учун курашда иштирок этиш